# ΒΟΥΛΗ ΤΩΝ ΕΛΛΗΝΩΝ

**Θ΄ ΑΝΑΘΕΩΡΗΤΙΚΗ ΒΟΥΛΗ ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Οκτωβρίου 2019, ημέρα Τρίτη και ώρα 15.20΄, στην Αίθουσα

**«Προέδρου Αθανασίου Κωνστ. Τσαλδάρη (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης: «Συνέχιση της συζήτησης επί του προσχεδίου του Κρατικού Προϋπολογισμού 2020», 2η συνεδρίαση.

Στη συνεδρίαση παρέστησαν ο Υφυπουργός Οικονομικών κ. Απόστολος Βεσυρόπουλος, ο κ. Άγγελος Κανάς, Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Ιατρίδη Τσαμπίκα (Μίκα), Καλογιάννης Στάυρος, Κατσαφάδος Κωνσταντίνος, Κεδίκογλου Συμεών (Σίμος), Κοντογεώργος Κωνσταντίνος, Μπουκώρος Χρήστος, Παπαδημητρίου Χαράλαμπος (Μπάμπης), Σαλμάς Μάριος, Τραγάκης Ιωάννης, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Δελής Ιωάννης, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζεται η συζήτηση επί του Προσχεδίου του Κρατικού Προϋπολογισμού 2020, ξεκινάει η 2η συνεδρίαση. Έχουν μιλήσει οι Γενικοί Εισηγητές των Κομμάτων και ορισμένοι Ειδικοί

Εισηγητές, συνεχίζουμε τη συζήτηση και το λόγο έχει ο κ. Γεώργιος Αρβανίδης, Ειδικός Εισηγητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, συζητάμε σήμερα το Προσχέδιο του Προϋπολογισμού για το 2020. Ένα Προσχέδιο, στο οποίο η Κυβέρνηση επιθυμεί να στηρίξει την ανάπτυξη και τις επενδύσεις, όμως αυτό που βλέπουμε τελικά είναι η απόλυτη ταύτισή σας με τις πολιτικές του ΣΥΡΙΖΑ και τους Προϋπολογισμούς των τελευταίων τεσσάρων ετών, με αυτά που ασκούσατε έντονη κριτική.

Τα στοιχεία και οι παρεμβάσεις που περιλαμβάνονται στο Προσχέδιο, κατά τη γνώμη μου είναι πολύ δύσκολο να επιτευχθούν, γιατί πάλι είστε υποχρεωμένοι και βασίζεστε σε υψηλά πρωτογενή πλεονάσματα. Επί της ουσίας, θα εστιάσω κυρίως σε ζητήματα που αφορούν τα στοιχεία της ανάπτυξης και των πρωτογενών πλεονασμάτων, στα στοιχεία του οργανισμού των νοικοκυριών και των επιχειρήσεων, στα στοιχεία που αφορούν το ΕΣΠΑ και τα έργα της Τοπικής Αυτοδιοίκησης, στα θέματα έλλειψης έργων πράσινων φιλικών προς το περιβάλλον, στα θέματα δαπανών και εξόδων, σε συνάρτηση με την έλλειψη ανταποδοτικότητας στους πολίτες, όσον αφορά το πλαστικό χρήμα, τις αποδείξεις και τα υπόλοιπα.

Με βάση λοιπόν τα δεδομένα που βλέπουμε, με την εκτέλεση του Προϋπολογισμού οι έχοντες θα γίνουν πλουσιότεροι και οι φτωχοί φτωχότεροι. Συγκεκριμένα, προβλέπονται αυξήσεις στο εισόδημα ύψους 10%, που σημαίνει αύξηση 72 ευρώ στον φτωχότερο και 353 ευρώ αύξηση για τον πλουσιότερο. Επομένως, αυτό δε σημαίνει πραγματική αύξηση στο εισόδημα των χαμηλόμισθων.

Ομοίως, για το κόστος δανεισμού των επιχειρήσεων και των νοικοκυριών, αναφέρεστε ότι βελτιώθηκε το κλίμα και περιμένετε ακόμα καλύτερες συνθήκες, όμως αυτό που συμβαίνει είναι, από τη μια υποχώρηση του κόστους δανεισμού για τις επιχειρήσεις και από την άλλη, αύξηση του αντίστοιχου κόστους για τα νοικοκυριά. Επομένως, δεν μπορεί να συγκρατηθεί το κόστος δανεισμού στην πραγματικότητα και συνεπώς, δεν διασφαλίζεται η ομαλή πρόσβαση των νοικοκυριών στην τραπεζική χρηματοδότηση.

Αναφέρεστε σε χρηματοδοτικά προγράμματα του ΕΤΕΑΜ- αναπτυξιακής τράπεζας πλέον, βεβαίως- όμως χρηματοδοτικά προγράμματα για τις μικρομεσαίες επιχειρήσεις δεν υπήρξαν αυτή τη χρονιά από το ΕΤΕΑΜ. Τα μόνα προγράμματα που διαχειρίστηκε ο εν λόγω Φορέας είναι το «Εξοικονομώ κατ’ Οίκων» και κάποιες «ουρές» από το ΤΕΠΙΧ ΙΙ. Να αναφέρω επίσης, ότι το ΕΤΕΑΜ πρόσφατα μετεξελίχθηκε σε αναπτυξιακή τράπεζα, παρόλα αυτά, λείπει οποιαδήποτε αναφορά σε νέα αναπτυξιακά προγράμματα για αυτόν τον τόσο σημαντικό φορέα.

Άλλο, ένα σημείο στο οποίο αναφέρεστε με θετική πρόβλεψη, είναι η ανάπτυξη στον κλάδο των ακινήτων και επισκευών. Δυστυχώς όμως, χωρίς τη διασφάλιση της ομαλής χρηματοδότησης από τις τράπεζες, αυτό δεν είναι εύκολο να επιτευχθεί στην πράξη. Σε σχέση με τις τράπεζες, εκτιμώ ότι θα υπάρξουν σοβαρά ζητήματα το επόμενο διάστημα, λόγω των χρεώσεων που παρατηρήθηκαν πρόσφατα για το πλήθος των καθημερινών συναλλαγών. Σε λίγο, όποιος περνάει δίπλα από τράπεζα, θα επιβαρύνεται. Μάλιστα, όπως πληροφορίες αναφέρουν, για το θέμα των χρεώσεων που επιβάλλουν οι τράπεζες, έχει ήδη παρέμβει η

Επιτροπή Ανταγωνισμού, η οποία εξετάζει την ανακοινωθείσα τιμολογιακή τους πολιτική. Είναι λοιπόν σοβαρό το ζήτημα που προκύπτει, αφού προφανώς θα οδηγήσει σε προβλήματα στην εξυπηρέτηση των υποχρεώσεων των πολιτών. Για το θέμα αυτό γνωρίζετε, ότι το Κίνημα Αλλαγής έχει καταθέσει ήδη τροπολογία στο νομοσχέδιο που εισάγεται αύριο προς συζήτηση στην Ολομέλεια.

Όσον αφορά στο στόχο του πλεονάσματος, το 3,5% - 3,56%, το Γραφείο Προϋπολογισμού της Βουλής, αν και το θεωρεί συμβατό με την επίτευξη του δημοσιονομικού στόχου, όπως αναφέρει, τελικά αμφιβάλλει για την εκπλήρωση του. Συγκεκριμένα, επισημαίνει τον μεγάλο κίνδυνο να μην επιβεβαιωθούν στην πράξη οι προβλέψεις για τις περιοριστικές παρεμβάσεις, δηλαδή να μην επιβεβαιωθούν τα δημοσιονομικά ισοδύναμα, με τα οποία η Κυβέρνηση επιχειρεί να αντισταθμίσει το κόστος των εξαγγελιών της Θεσσαλονίκης. Σύμφωνα με την έκθεση φαίνεται πως οι παρεμβάσεις φοροελαφρύνσεων, που αφορούν κυρίως στη μείωση φορολογίας νομικών προσώπων κατά 635 εκατ., των φυσικών προσώπων κατά 281 εκατ. και των ασφαλιστικών εισφορών κατά 123 εκατ. ευρώ., από την άλλη έχουμε τις περιοριστικές παρεμβάσεις που αφορούν σε πηγές με διαφορετικούς βαθμούς αβεβαιότητος και με ό,τι προφανώς αυτό συνεπάγεται. Έτσι βλέπουμε ότι η φορολογία ακίνητης περιουσίας, η οποία θα οδηγήσει σε αύξηση των φορολογικών εισπράξεων κατά 202 εκατ., παρουσιάζει υψηλή βεβαιότητα, όμως η μείωση της οροφής των δαπανών κατά 500 εκατ.. Η επισκόπηση εξοικονόμησης των δαπανών κατά 80 εκατ., η αύξηση των εσόδων κατά 135 εκατ., η βελτίωση της αποτελεσματικότητας των φορέων Γενικής Κυβέρνησης κατά 123 εκατ. και η προώθηση των ηλεκτρονικών συναλλαγών κατά 642 εκατ., έχουν λιγότερο διασφαλισμένη απόδοση.

Ένα ακόμη πρόβλημα φαίνεται πως θα αποτελέσει το θέμα της εξοικονόμησης κρατικών δαπανών, αφού με βάση το προσχέδιο η Κυβέρνηση φαίνεται πως επιδιώκει μεγάλη μείωση των ανωτέρω οροφών στα έξοδα. Χαρακτηριστικό παράδειγμα, είναι αυτό της μείωσης του πλαφόν κατά 400 εκατ., σε σχέση με το 2019, στις λειτουργικές δαπάνες και συγκεκριμένα στην κατηγορία των αγορών αγαθών και υπηρεσιών του προϋπολογισμού. Εκτιμώ ιδιαίτερα δύσκολο αυτό τον στόχο, ο οποίος κρύβει αβεβαιότητες για την κάλυψη του δημοσιονομικού κενού και την ανάπτυξη.

Προβλέπετε με μεγάλη αισιοδοξία αυξήσεις στα φορολογικά έσοδα και στις δημόσιες επενδύσεις, όμως από τα στοιχεία του προσχεδίου προκύπτουν τα εξής αντιφατικά. Το 2020 οι φορολογούμενοι για να κτίσουν το αφορολόγητο των 8.636 ευρώ, θα πρέπει να συλλέγουν το 30% του εισοδήματός τους με δαπάνες μέσω πλαστικού χρήματος. Με βάση τα όσα ακούμε το τελευταίο διάστημα το αφορολόγητο αποσυνδέεται από την υποχρέωση συλλογής των ηλεκτρονικών αποδείξεων, άρα ο εισαγωγικός συντελεστής 9% στην κλίμακα φορολογίας εισοδήματος δεν μπαίνει καν στην εξίσωση. Από την άλλη σε όσους φορολογούμενους λείπουν πληρωμές με πλαστικό χρήμα, σε σχέση με τις απαιτούμενες, θα επιβάλλεται συντελεστής φόρου ποινής μεταξύ 20% και 25%, με αποτέλεσμα να χάνεται μέρος του αφορολόγητου.

Ως προς τα ακίνητα οι νέες τιμές σε πολλές περιοχές, οι οποίες βρίσκονται εκτός του συστήματος αντικειμενικών αξιών, σε συνδυασμό με την καθιέρωση νέων τιμών, προφανώς αυξημένων, θα επηρεάσει και όσους πληρώνουν μέχρι σήμερα ΕΝΦΙΑ. Στην ουσία, λοιπόν νομίζω, δώρον άδωρον η πρόσφατη μείωση κατά 30%, με τις συγκεκριμένες προθέσεις επιστρέφουν πίσω τα χρήματα από τους ίδιους και τελικά οι φορολογούμενοι θα συνεχίσουν να μην μπορούν να αντιμετωπίσουν τις υποχρεώσεις τους.

Είναι πρακτικά αδύνατον λοιπόν να πετύχετε τους στόχους ανάπτυξης που θέτετε με τέτοια δεδομένα, διότι ανάπτυξη με ρυθμό 2,8% για το 2020, με πρόβλεψη για πρωτογενές πλεόνασμα 3,56%, σημαίνει στόχο οριακά υψηλότερο του Α.Ε.Π. Αυτό τονίζει βέβαια και στην έκθεσή του το ΔΝΤ, που εκτιμά ότι για το 2020 η ελληνική οικονομία θα αναπτυχθεί κατά μέσο όρο με ρυθμό 2,2%. Προφανώς, αναφέρεται στα στοιχεία το 0,5%, που υπολείπεται σε ανάπτυξη για τη φετινή χρονιά, δηλαδή καταλήγει σε πρόβλεψη πολύ πιο χαμηλή από το στόχο σας.

Για να πετύχετε την ανάπτυξη σε μια χώρα, να πετύχει η αναπτυξιακή διαδικασία σε μια χώρα, χρειάζονται τόσο οι ιδιωτικές όσο και δημόσιες επενδύσεις, όμως οι ιδιωτικές επενδύσεις δεν έρχονται αν συγχρόνως ή αν δεν προηγηθούν αντίστοιχες δημόσιες. Σύμφωνα με το προσχέδιο φαίνεται ότι υπάρχει έλλειμμα και σε αυτές, αυτό τονίζουν και οι δήμοι που βλέπουν τις επιχορηγήσεις τους κομμένες κατά 234 εκατ., σε σχέση με πέρυσι.

Να τονίσω εδώ, ότι μέχρι πρόσφατα λέγατε ότι ο ΣΥΡΙΖΑ ακολουθώντας αυτή την πολιτική, κάνει λάθος. Τελικά όμως, κάνετε ακριβώς τα ίδια και μάλιστα, αντίθετα στα προβλεπόμενα του μεσοπρόθεσμου προγράμματος, που έχει σαφείς προβλέψεις για τα έτη 2019 - 2022.

Επιπλέον, μειωμένες είναι και οι χρηματοδοτήσεις του προγράμματος δημοσίων επενδύσεων. Άρα, η χρηματοδότηση των τεχνικών προγραμμάτων των δήμων, επίσης ακολουθούν αυτή τη μείωση. Δυστυχώς, δεν υπάρχει πρόβλεψη για αναπτυξιακές και κοινωνικές παρεμβάσεις σε επίπεδο αυτοδιοίκησης. Αυτό αποτελεί αρνητικό σημείο, σε επίπεδο κρατών μελών της Ε.Ε., γιατί είμαστε η μόνη χώρα που φέρνει προσχέδιο Προϋπολογισμού με ανάπτυξη χωρίς αποκέντρωση. Παρόλο, λοιπόν, που στο προσχέδιο εσείς αξιολογείτε ως σημαντική αναπτυξιακή πολιτική, την αξιοποίηση του εργαλείου των δημοσίων επενδύσεων, όπως αναφέρεται στη σελίδα 18, τελικά αυτό δεν προκύπτει ότι είναι δυνατόν. Όπως, ανέφερα ήδη οι ιδιωτικές επενδύσεις δεν έρχονται, αν δεν προηγηθούν δημόσιες επενδύσεις.

Ομοίως προβληματική είναι η κατάσταση και στα θέματα ΕΣΠΑ και της απορρόφησης των κονδυλίων από ΕΣΠΑ. Από τα στοιχεία του προσχεδίου, φαίνεται πως η Ελλάδα έχει χάσει πολύτιμο χρόνο, γιατί δεν υπάρχει καμία πρόβλεψη για άμεση κινητοποίηση όλων των εμπλεκομένων μερών, ώστε το 2023 που αποτελεί το τέλος του προγράμματος, να απορροφώνται τουλάχιστον 5 δισ. το χρόνο. Όμως, οι χρόνοι πιέζουν, αφού ένα χρόνο πριν την ολοκλήρωση της προγραμματικής περιόδου του ΕΣΠΑ 2014 - 2020, έχουμε απορρόφηση μόλις 25,5 του συνολικού προϋπολογισμού, με στοιχεία τον Οκτώβριο 2019 και 28,52 συμπεριλαμβανομένου του προγράμματος αγροτικής ανάπτυξης. Γνωρίζουμε όλοι ότι στο ΕΣΠΑ ισχύει ο κανόνας ν+3, οπότε το κλείσιμο της προγραμματικής περιόδου στην πράξη θα γίνει το 2023. Η καθυστέρηση απορρόφησης των πόρων της προγραμματικής περιόδου 2014 - 2020, προφανώς και θα σημαίνει κίνδυνο να καθυστερήσει η εκκίνηση της νέας προγραμματικής περιόδου 2021 - 2027, καθώς η χώρα μας τα έτη 2021, 2022 και 2023 το προσπαθεί, όπως πάντα στο τέλος του προγράμματος να κλείσει το τρέχον ΕΣΠΑ. Για το 2020 φέρνεται υπό εκτέλεση κατά 600 εκατ., όπου ο στόχος απορρόφησης είναι στα 6,75 εκατ. ευρώ έναντι της πρόωρης απορρόφησης, 6,15 δισ. ευρώ μέσα στη χρονιά.

Στο σύστημα δημοπράτησης μεγάλων έργων του τρέχοντος ΕΣΠΑ, δεν υπάρχει κανένας προγραμματισμός για τα έργα ΧΥΤΑ και ΧΥΤΥ, που τόσο απαραίτητα είναι για τη χώρα μας. Όλα τα παραπάνω δείχνουν, ότι κινδυνεύουν να χαθούν οι συγκεκριμένοι πόροι, κάτι που επεσήμανε προφανώς και ο αρμόδιος επίτροπος Γιοχάνες Χαν. Δηλαδή, αν η Ελλάδα δεν απορροφήσει τα κονδύλια του ΕΣΠΑ έγκαιρα, θα κληθεί τελικά να υλοποιήσει τα έργα αυτά με ίδιους πόρους. Δυστυχώς, τα δεδομένα δείχνουν ότι δεν διδασκόμαστε από το παρελθόν, δεν διδαχθήκατε καν εσείς από τα λάθη των πολιτικών του ΣΥΡΙΖΑ. Εμείς, ως Κίνημα Αλλαγής είμαστε εδώ και έχουμε καταθέσει τις προτάσεις μας, με σχέδιο για την ανάπτυξη και την εθνική αναγέννηση της χώρας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ(Ειδικός Εισηγητής του ΜέΡΑ25)**: Είμαστε σε ενισχυμένη εποπτεία, αυτό είναι το πλαίσιο μέσα στο οποίο κινείται ο κρατικός Προϋπολογισμός. Προσωπικά, δεν θα υπεισέλθω σε αριθμούς. Θέλω να τονίσω, ότι όταν το ονομαστικό επιτόκιο αποπληρωμής του χρέους μας είναι μεγαλύτερο από τον ρυθμό ανάπτυξής μας, το χρέος απλά μεγαλώνει και θα μεγαλώνει συνέχεια και θα έρθουν και άλλα μνημόνια, όπως πάμε.

Μιλήσαμε για επενδύσεις και τώρα είναι στη Βουλή το θέμα «Επενδύω στην Ελλάδα». Θα σας διαβάσω μια πρόταση, να μου πείτε εσείς αν θα επενδύατε, υπό αυτές τις συνθήκες. Λέει εδώ στην παράγραφο 8: «…παρέχεται προστασία των στρατηγικών επενδύσεων από τυχόν μεταγενέστερους δυσμενείς νόμους με αναδρομική ισχύ». Κύριε Υπουργέ, θα κάνατε επενδύσεις με αναδρομική ισχύ; Δύσκολο. Πώς να επενδύσει κανείς, όταν υπάρχει πολυνομία, γραφειοκρατία, που αυτά τα πράγματα οδηγούν σε διαφθορά.

Πώς να επενδύσουμε και τι να επενδύσουμε, όταν βλέπουμε ότι υπάρχει ένα αρνητικό πλαίσιο, ο δείκτης γεννησιμότητος είναι αρνητικός, τα επιτόκια είναι αρνητικά. Με ποιες προοπτικές προσδοκούμε να ανατάξουμε – έτσι μου φαίνεται ένα νεκρό – με ευχολόγια και βουντού. Αυτό κατά τη γνώμη μου δεν γίνεται.

Είπε προηγουμένως ο κ. Υπουργός, ο κ. Σκυλακάκης, ότι κάνετε επενδύσεις μικρότερες των αποσβέσεων. Ναι, όντως. Κάναμε τόσα ολυμπιακά έργα, τα οποία σήμερα είναι αχρησιμοποίητα, πληρώσαμε τεράστια ποσά και αυτά τα έργα είναι αναξιοποίητα. Τι άλλες επενδύσεις να κάνουμε;

Εγώ προσωπικά προέρχομαι από τον τουρισμό. Επενδύω στο ξενοδοχείο μου και έχω τους tour operators να μου λένε «δεν μας ενδιαφέρει πού επενδύεις, εμείς αυτά δίδουμε». Άρα, λοιπόν, που θέλω να καταλήξω, αν οτιδήποτε και αν παράγουμε, δεν αξιοποιήσουμε, δεν φτιάξουμε δικά μας δίκτυα πωλήσεων και προωθήσεων των προϊόντων μας, τίποτα δεν θα κάνουμε.

Βλέπουμε για παράδειγμα τους Κινέζους. Παράγουν τα προϊόντα τους στην Κίνα, έχουν το δικό τους δίκτυο μεταφοράς εδώ πέρα, έχουν τα δικά τους μαγαζιά εδώ πέρα, στην Ευρώπη, στην Ελλάδα, που πουλάνε αποκλειστικά τα προϊόντα τους και νέμονται όλο το κέρδος από την υπεραξία αυτήν. Εμείς, ως χώρα, σε ποιο τομέα το έχουμε κάνει αυτό; Νομίζω σε κανένα.

Στη Γερμανία, τα επιτόκια είναι αρνητικά, στην Ελλάδα πολύ υψηλά και πουθενά δεν γίνονται επενδύσεις. Η πανευρωπαϊκή κρίση γιγαντώνεται και θα ξεσπάσει κάποια στιγμή.

Το 97,2% των επιχειρήσεών μας, έχουν λιγότερους από 9 εργαζόμενους. Αυτοί, όμως, δημιουργούν την ανάπτυξη. Αλλά, πρέπει εδώ να δούμε το θέμα της παραοικονομίας που ανθεί. Είναι όμως αυτή η παραοικονομία, η οποία διατηρεί και την υπόλοιπη οικονομία, όσο γίνεται, εν ζωή.

Μιλάμε για μείωση της ανεργίας από το 26% στο 16%, αλλά δεν λέμε πόσοι άνθρωποι, πόσα μυαλά, πόσοι νεαροί άνθρωποι έφυγαν τα τελευταία 10 χρόνια. Περίπου

1.000.000. Έτσι μειώνεται η ανεργία;

Μετά από 10 χρόνια κρίσης, δεν βλέπουμε, δεν βλέπω, πραγματικά να έχουν γίνει σωστές, πραγματικές μεταρρυθμίσεις προς όφελος του λαού.

Στόχος είπαμε να ενισχυθεί το διαθέσιμο εισόδημα των νοικοκυριών. Βεβαίως, με την υπερφορολόγηση όμως που έχουμε κάνει, για τα πρωτογενή πλεονάσματα που έχουμε δεσμευτεί, τι να κάνουμε;

Για τον ΕΝΦΙΑ. Μειώσαμε τον ΕΝΦΙΑ, αλλά από την άλλη μεριά, αν πρόκειται να εντάξουμε στο αντικειμενικό σύστημα αξιών καινούργιες περιοχές, άρα θα επιβαρύνουμε τον κόσμο. Θα αυξήσουμε και τις αντικειμενικές αξίες, άρα το διαθέσιμο εισόδημα εξανεμίζεται.

Πολύς κόσμος, έχει κάνει ρυθμίσεις χρέους και μέχρι τώρα τα κατάφερνε κουτσά – στραβά. Τώρα, πάρα πολύς κόσμος, το γνωρίζω από την Κρήτη, λόγω Thomas Cook, που θα

μείνουν απλήρωτοι, δεν θα έχουν εισοδήματα, δεν θα μπορούν να ανταπεξέλθουν στις ρυθμίσεις που έχουν αναλάβει.

Δεν θα έπρεπε κανονικά η αποπληρωμή του χρέους του κάθε ανθρώπου να γίνεται με βάση τα εισοδήματά του και όχι, ας πούμε, 120 δόσεις;

Η παιδεία και η υγεία, ένας άλλος τομέας του δημοσίου. Στην Ισπανία και την Πορτογαλία γνωρίζουμε, ότι οι δύο αυτοί τομείς εξαιρέθηκαν από τη λιτότητα. Εδώ δεν έγινε αυτό και έτσι έχουμε μισθούς του δημοσίου που είναι της πείνας.

Και θέλω να τονίσω εδώ πέρα, σήμερα το 2019, δεν γνωρίζουμε ακόμη ως Πολιτεία, ούτε ποιος, ούτε που εργάζεται στο δημόσιο τομέα. Δεν έχουμε έναν χάρτη, δεν έχουμε χαρτογραφήσει πλήρως το δημόσιο τομέα, για να κάνουμε και σωστή αξιοποίηση του ανθρώπινου δυναμικού.

Ξεπουλάμε τη δημόσια περιουσία. Το βλέπουμε αυτό κάθε μέρα. Tα κόκκινα δάνεια, που αγοράζουν οι ξένοι επενδυτές, τα ξένα funs, σε τιμές καταστροφικές, συμπαρασύρουν και την υπόλοιπη οικονομία.

Τι προτείνουμε; Το αυτονόητο. Από εκεί που ξεκίνησα, από τα πρωτογενή πλεονάσματα. Διότι, όλοι αναφέραμε ότι είμαστε σε ενισχυμένη εποπτεία. Άρα, λοιπόν, η πρότασή μας είναι, όλοι μαζί να ζητήσουμε να σταματήσουν τα πρωτογενή πλεονάσματα. Να εργαστούμε προς αυτή την κατεύθυνση. Τέρμα τα πρωτογενή πλεονάσματα. Δεν πάει άλλο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε τον κ. Λογιάδη.

Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ κύριε Πρόεδρε.

Συζητάμε σήμερα το προσχέδιο του προϋπολογισμού του 2020 και έχει μεγάλη αξία να δούμε σε ποιο οικονομικό κλίμα και με ποια δεδομένα γίνεται αυτή η συζήτηση. Σε μια οικονομία, που τα τελευταία χρόνια ασκήθηκε μια περιοριστική πολιτική, που όπως γράφετε και στην Εισηγητική Έκθεση, άγγιξε τα 11,5 δις ευρώ, με αύξηση ληξιπρόθεσμων οφειλών στο δημόσιο, 18 δις. Με την υπερφορολόγηση να χαρακτηρίζει τη χώρα. Η Ελλάδα είναι 30η στις 36 χώρες του ΟΟΣΑ, όσον αφορά την φορολογική ανταγωνιστικότητα, σύμφωνα με τον δείκτη Tax Foundation. Βεβαίως, με αποεπένδυση το 2018, σύμφωνα με τα επίσημα στοιχεία, οι επενδύσεις μειώθηκαν στη χώρα και ήταν αρνητική η καθαρή επενδυτική θέση της χώρας. Υψηλό επίπεδο παραμένει το δημόσιο χρέος προς το Α.Ε.Π.. Εξακολουθούμε να είμαστε πρώτοι, σε επίπεδο ευρωζώνης, με χαμηλούς ρυθμούς δυνητικής μεγέθυνσης και παραγωγικότητας. Και βεβαίως, ανασταλτικοί παράγοντες στην οικονομική μεγέθυνση είναι, προφανώς, τα υψηλά πρωτογενή πλεονάσματα και η μείωση των υπερβάσεων των στόχων, όσον αφορά τα πρωτογενή πλεονάσματα αποτελούν, νομίζω ότι όλοι συμφωνούμε σε αυτό, απαραίτητη προϋπόθεση για οποιαδήποτε μορφή ανάπτυξης.

Αυτό το λέω γιατί; Γιατί και στον προϋπολογισμό που συζητάμε, προβλέπεται πρωτογενές πλεόνασμα 3,6% για το 2020. Το 2019 εκτιμάται ότι θα κλείσει στο 3,7%. Άρα, βλέπουμε ότι και η καινούργια κυβέρνηση, ουσιαστικά, συνεχίζει και υλοποιεί την οικονομική πολιτική, όσον αφορά τα πρωτογενή πλεονάσματα, της προηγούμενης κυβέρνησης και απορούμε, πραγματικά απορούμε, πότε επιτέλους θα τεθεί πολιτικά και όχι μόνον, το ζήτημα της επαναδιαπραγμάτευσης των πρωτογενών πλεονασμάτων. Βεβαίως, πλεόνασμα που προέρχεται από υποεκτέλεση δημόσιων δαπανών, βεβαίως υπερπλεόνασμα που έχει ως θύμα το πρόγραμμα δημοσίων επενδύσεων, με υποεκτέλεση 600 εκατομμυρίων ευρώ. Νομίζουμε, ότι αυτό και μόνο, δείχνει και ποια είναι και η προοπτική του συγκεκριμένου προσχεδίου.

Προσχέδιο, το οποίο προβλέπει ανάπτυξη 2,8%, όταν το ίδιο αναγνωρίζει, ότι ανασταλτικοί παράγοντες για την ανάπτυξη είναι τα υψηλά πρωτογενή πλεονάσματα, που τα έχει ήδη προβλέψει και το διεθνές οικονομικό κλίμα με τις αβεβαιότητες που αυτό μπορεί να έχει και το συναρτά και σωστά νομίζω και με τις γεωπολιτικές εντάσεις και με την πιθανή άτακτη έκβαση του Brexit. Άρα, όλα είναι υπό αίρεση. Ανάπτυξη, η οποία βασίζεται στην αύξηση της ιδιωτικής κατανάλωσης, 1,8% ρυθμός αύξησης, έναντι 0,6% του 2019, με ποιο χρηματοπιστωτικό σύστημα σε λειτουργία και με ποια ρευστότητα, άραγε στην αγορά; Με αύξηση των επενδύσεων, που μάλιστα προβλέπει 50% ρυθμό επιτάχυνσης των επενδύσεων.

Την ίδια στιγμή, που η Bundesbank χθες είπε, ότι για το τρίτο τρίμηνο προβλέπει ύφεση της γερμανικής οικονομίας και προβλέπουν ρυθμούς ανάπτυξης 0,5% το 2019 και 1,2% το 2020, στη μεγαλύτερη οικονομία της ευρωζώνης και εμείς μιλάμε για ρυθμούς κοντά στο 3%. Δεν θα βάλω στη συζήτηση τις προβλέψεις που κάνει το Διεθνές Νομισματικό Ταμείο και η Ευρωπαϊκή Επιτροπή. Μάλιστα, το ΔΝΤ προβλέπει και μείωση της ανάπτυξης για την οικονομία της Κίνας. Ανάπτυξη, η οποία, σύμφωνα με το προσχέδιο το δικό σας, θα προέλθει από την εγχώρια ζήτηση. Μάλιστα, θα έχει μεγαλύτερη συμβολή στους ρυθμούς ανάπτυξης από ό,τι οι επενδύσεις, η αύξηση της εγχώριας ζήτησης και όπως λέτε, φιλοδοξείτε να είναι και αντιστάθμισμα στην επιβράβευση του διεθνούς οικονομικού κλίματος.

Νομίζω ότι είναι πάρα πολύ φιλόδοξοι στόχοι, ιδιαίτερα όταν μιλάμε για ένα τραπεζικό σύστημα που σήμερα, χρηματοδοτεί επιχειρήσεις με 5,1 % επιτόκιο και 4% τα νοικοκυριά, τα οποία νομίζω είναι απαγορευτικά, για οποιαδήποτε επένδυση, να υπάρχει μια οποιαδήποτε σχέση με το τραπεζικό σύστημα και είναι και τα υψηλότερα στην ευρωζώνη. Αναμένουμε με πολύ μεγάλο ενδιαφέρον αυτό το περιβόητο σχέδιο «ΗΡΑΚΛΗΣ», για τη διαχείριση των κόκκινων δανείων και για το κατά πόσο θα μπορέσει να δώσει πραγματικά λύση στα θέματα ρευστότητας.

Πάμε τώρα σε ένα σημαντικό ζήτημα - χαίρομαι που είναι ο κ. Βεσυρόπουλος εδώ, είχαμε την ευκαιρία να το συζητήσουμε και στην Ολομέλεια στο πλαίσιο μιας επίκαιρης ερώτησης, για τον εξορθολογισμό του συστήματος προσδιορισμού αντικειμενικών αξιών. Εσείς προβλέπετε, κύριε Υπουργέ, 142 εκατ. € δημοσιονομικό όφελος το 2020 και φαντάζομαι ότι σ' αυτό έχετε ήδη προϋπολογίσει και την πιθανή νέα μείωση του ΕΝΦΙΑ, την οποία εσείς είπατε ότι «εάν γίνει αύξηση αντικειμενικών εμείς θα προβούμε σε περαιτέρω μείωση του ΕΝΦΙΑ». Άρα, και μετά την πιθανή μείωση του ΕΝΦΙΑ, για την οποία απ' ό,τι μαθαίνω οι Θεσμοί προβάλλουν σθεναρές αντιστάσεις, αλλά και μετά από αυτό εσείς προϋπολογίζετε 142 εκατ. € επιπλέον έσοδα από τις αντικειμενικές αξίες και, βεβαίως, αυτό ακυρώνει στην πράξη την μείωση 22% του ΕΝΦΙΑ τη μεσοσταθμική, την οποία στήριξαν όλες νομίζω οι πλευρές της Βουλής όταν ήρθε στην Ολομέλεια. Συμπαρασύρει ακόμη η αύξηση των αντικειμενικών αξιών μια σειρά από φόρους, όπως είναι ο φόρος μετάβασης ακινήτων, το τέλος ακίνητης περιουσίας, φόροι δωρεάς, γονικών παροχών, κληρονομιάς, διανομής. Μόνο για την τελευταία κατηγορία εσείς προβλέπετε επιπλέον 94 εκατ. € έσοδα το 2019. Μιας και μιλάμε για τον εξορθολογισμό του συστήματος, επειδή έχει επιχειρηθεί μια προσπάθεια να φανεί ότι αυτό αφορά μόνο τις πολυτελείς παραθεριστικές κατοικίες, η αλήθεια δεν είναι αυτή και το ξέρετε πολύ καλά, κύριε Υπουργέ. Η αλήθεια είναι ότι αφορά και λαϊκές περιοχές, στη δυτική Αθήνα, τη δυτική Θεσσαλονίκη, αγροτεμάχια, εκτός σχεδίου περιοχές, που δεν είναι κατ’ ανάγκη στη Μύκονο, τη Σαντορίνη, τα νησιά, με μια φωτογραφία που υπάρχει και από στελέχη σας να δείξετε ότι αυτοί θα χτυπηθούν από την αύξηση των αντικειμενικών αξιών. Άρα, για ποια μείωση φόρων στην ακίνητη περιουσία μπορεί να μιλάει η κυβέρνηση όταν η ίδια λέει ότι «θα πάρουμε 142 εκατ. € επιπλέον από το φόρο ακίνητης περιουσίας»; Θέλω, επίσης, να σας ρωτήσω εάν η επιστροφή μέρους των δαπανών για τις ανακαινίσεις και τις ενεργειακές αναβαθμίσεις των κτιρίων θα αφαιρείται από το εισόδημα του ιδιοκτήτη, άρα θα είναι μικρότερο το όφελος, ή από τον φόρο, όπου θα είναι μεγαλύτερο το όφελος.

Πάμε στις ηλεκτρονικές συναλλαγές. Προβλέπετε έσοδα επιπλέον 577 εκατ. €. Πολύ ωραία! Στις 27/9/2016 ο κ. Σταϊκούρας και ο κ. Χατζηδάκης κατέθεσαν πρόταση κινήτρων για επέκταση ηλεκτρονικών συναλλαγών, μεταξύ των οποίων ήταν και η μείωση των χρεώσεων των τραπεζικών συναλλαγών, κοιτάξτε τώρα ειρωνεία, μιλάμε τώρα σε μια συγκυρία που οι τράπεζες έχουν προβεί σε μια σειρά καταχρηστικών χρεώσεων από τις οποίες υπολογίζεται ότι εισπράττουν περί το 1 δις € ετησίως. Εμείς καταθέσαμε και τροπολογία σαν Κίνημα Αλλαγής στο νομοσχέδιο, που θα συζητηθεί αύριο αλλά αφορά και το Υπουργείο Οικονομικών, το οποίο πραγματικά είναι απορίας άξιο γιατί κωφεύει, δεν έχει καμία αντίδραση, καμία παρέμβαση, τι θα γίνει με αυτή την μονομερή αύξηση για απλές τραπεζικές συναλλαγές, που την πληρώνουν οι πολίτες και βλέπουν από την πολιτική ηγεσία να μην παίρνει καμία θέση, την ίδια στιγμή που τους παροτρύνει να ενισχύσουν τις ηλεκτρονικές συναλλαγές.

Για τα αναδρομικά δεν υπάρχει καμία αναφορά μέσα στο προσχέδιο. Υπάρχει, βεβαίως, η τοποθέτησή σας ότι θα πληρωθούν από τα περιουσιακά στοιχεία του ΕΤΕΑΕΠ. Ο κ. Βρούτσης είπε σήμερα ότι για τις επικουρικές μόνο είναι 300 εκατ. € περίπου το χρόνο για

τους 465.000 συνταξιούχους και δεν ξέρω εάν το ΕΤΕΑΕΠ έχει πραγματικά τη δυνατότητα να επιχορηγήσει αυτό το ποσό.

Πάμε και τελειώνω μ’ αυτό, κύριε Πρόεδρε, στις φοροελαφρύνσεις 1,2 δις €, το μεγαλύτερο κομμάτι των οποίων αφορά τα νομικά πρόσωπα, ανώνυμες εταιρείες, ιδιωτικές, κεφαλαιουχικές, ΕΠΕ, ομόρρυθμες, ετερόρρυθμες. Τα 2/3 σχεδόν των ελαφρύνσεων αφορούν τις εταιρείες μέσα από τη μείωση της φορολογίας, μέσα από τη μείωση φορολογίας στα μερίσματα και τη μείωση σε ασφαλιστικές εισφορές. Προφανώς η προσδοκία είναι να υπάρχει αύξηση επενδύσεων και μείωση της ανεργίας, την οποία εσείς προσδιορίζετε στο 1,8% το 2020. Ποιος δε θα το ήθελε αυτό, αλλά για να μην έχουμε κάποιο δημοσιονομικό κενό θα πρέπει και να δηλωθούν περισσότερα κέρδη από τις εταιρίες και να διανεμηθούν περισσότερα μερίσματα, κύριε Υπουργέ, για να αποδώσει το μέτρο. Γι’ αυτό είναι νομίζω ένα ευχολόγιο. Η μεσαία τάξη που όλοι ομνύουν στο όνομα της, η οποία συνεισφέρει τα 5,6 δις

€ από τα 8,3 δις € του φόρου εισοδήματος, δυστυχώς βλέπει ότι οι ελαφρύνσεις την αφορούν λιγότερο απ’ όσο θα περίμενε. Ένας μισθωτός με εισόδημα έως 10.000 € το χρόνο θα έχει ελάφρυνση 120 € το χρόνο και κάποιος ο οποίος έχει εισόδημα 15.000 € - 20.000 € η ελάφρυνσή του θα είναι κοντά στα 20 € ετησίως. Σχέδιο κοστολογημένο, συμφωνημένο ήδη με τους Θεσμούς, το αναμένουμε, κύριε Υπουργέ, και περιμένουμε να το βελτιώσετε όσο περνάει ο καιρός.

Εξαγωγικές επιδόσεις. Σύμφωνα με την δική σας έκθεση, θα μετριαστούν το 2019 και έχουμε κυρίως εξαγωγές υπηρεσιών και όχι, αγαθών, με αποτέλεσμα το εξωτερικό ισοζύγιο από 0,8 να πηγαίνει σε 0,2 και νομίζω ότι αυτό δεν είναι καθόλου ενθαρρυντικό.

Τελευταία παρατήρηση, επειδή δεν φαίνεται σαφώς από το προσχέδιο, ποιες είναι οι τελικές σας αποφάσεις σε σχέση με το επίδομα θέρμανσης; Εσείς, εμπροσθοβαρώς κάνετε την καταβολή του ποσού, που αφορά το επίδομα θέρμανσης το 2019 και φαίνεται αυξημένο. Βεβαίως, αυτό δεν έχει σχέση με το συνολικό ποσό, που έχετε αποφασίσει να δώσετε. Δεν ξέρω ποιο είναι αυτό, σίγουρα όμως, απέχει πάρα πολύ από αυτό που ζητάγατε και εσείς, προσωπικά και όλη η ηγεσία του Υπουργείου Οικονομικών ένα χρόνο πριν. Τον διπλασιασμό, δηλαδή, του τότε ποσού για το επίδομα θέρμανσης. Αναμένουμε ξεκάθαρη τοποθέτηση για το ποιο είναι το τελικό ποσό για το 2020.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε. Θα μιλήσω με συγκεκριμένα σημεία και θα ξεκινήσω αριθμητικά. Πρώτον, καλωσορίζουμε τη Νέα Δημοκρατία σε μια ακόμα κυβίστηση μετά το Μακεδονικό και το μεταναστευτικό, ο λαός το λέει κωλοτούμπα, με την παραδοχή ότι το 2019 είναι το πρώτο έτος εκτός προγραμμάτων. Το γράφει ρητά στο σχέδιο του Προϋπολογισμού του 2020 και το καλωσορίζουμε. Δηλαδή, η χώρα δεν κινείται σε τέταρτο μνημόνιο, όπως προπαγανδίζεται επί πολύ μεγάλο διάστημα. Αναρωτιέμαι αν θα ζητήσετε μια συγνώμη από τον ελληνικό λαό, που του λέγατε συνειδητά ψέματα και διαστρεβλώνατε την πραγματικότητα με μοναδικό στόχο να επανέλθετε στην εξουσία.

Δεύτερον, το προσχέδιο του Προϋπολογισμού, παρότι γνωρίζετε πολύ καλά ότι ούτε καμένη γη παραλάβατε, το αντίθετο, μια οικονομία με αποθεματικά 37 δισεκατομμυρίων και σε πορεία ανάπτυξης, επιδιώκει να εμφανίσει λίγο-πολύ μια ζοφερή εικόνα για την περίοδο 2015 - 2018. Για παράδειγμα, μιλάτε για αποεπένδυση, όταν γνωρίζετε από τα στοιχεία της Τράπεζας της Ελλάδος ότι οι εισροές των άμεσων ξένων επενδύσεων ανήλθαν το 2018 σε 3 δισ., 606 εκατ., παρουσιάζοντας αύξηση 12,5% σε σχέση με το 2017. Βεβαίως, ο κ. Σκυλακάκης είπε για τις επενδύσεις ότι αυτό είναι μια παράμετρος, αλλά θέλω να σας πω ότι είναι μια ουσιαστική παράμετρος, διότι και στον κλάδο της μεταποίησης που έχει πολλαπλασιαστικά αποτελέσματα στην οικονομία υπήρχε σαφής άνοδος των επενδύσεων μέσα από αυτή την άνοδο που σας είπα πριν. Παραγνωρίζετε φυσικά και μια σειρά άλλους δείκτες, όπως η μείωση της ανεργίας κατά 10 μονάδες ή η αλματώδης αύξηση των εξαγωγών κ.λπ..

Τρίτο σημείο. Αφού λοιπόν ξεχνάτε ότι υπήρχε τέταρτο μνημόνιο περνάτε τώρα σε ένα υπεραισιόδοξο αφήγημα με ανάπτυξη προβλεπόμενη 2,8%, όταν οι διεθνείς οργανισμοί σας προσγειώνουν προς τα κάτω και όταν η διεθνής οικονομική συγκυρία, τόσο στην Ευρώπη, όσο και παγκοσμίως, δεν είναι και τόσο αισιόδοξη.

Τέταρτον. Επιδιώκετε να ασκήσετε επεκτατική πολιτική όταν ξεκινάτε χωρίς καμία διεκδίκηση μείωσης των πρωτογενών πλεονασμάτων. Ούτε καν συζητήσατε τη δική μας

πρόταση για τη δημιουργία του καταπιστευτικού λογαριασμού των 5,5 δισεκατομμυρίων με μείωση των πλεονασμάτων στο 2,5%.

Πέμπτον. Μας κατηγορούσατε όταν παίρναμε τα μέτρα ελάφρυνσης το Μάιο του 2019, ότι δεν υπάρχει δημοσιονομικός χώρος και τώρα, αιφνιδιαστικά βρήκατε το μαγικό κλειδί και δημιουργείτε και επιπλέον δημοσιονομικό χώρο. Στην πραγματικότητα, εμείς μειώσαμε το πρωτογενές πλεόνασμα που ήταν προδιαγεγραμμένο για πάνω από 4,2% στο 3,6%. Αυτό κάναμε και γι' αυτό, είχαμε διασφαλίσει τον δημοσιονομικό χώρο. Ασκούσατε προπαγάνδα στο εσωτερικό και πίεση προς τους δανειστές στο εξωτερικό με αυτή την κινδυνολογία, για να μη μας αφήσουν να πάρουμε τα συγκεκριμένα μέτρα.

Έκτον, μας λέγατε ότι η αύξηση του κατώτατου μισθού κατά 11% , στην οποία προχώρησε η δική μας κυβέρνηση, που διαμορφώθηκε στα 650 ευρώ, θα έφερνε πτώση της απασχόλησης. Αντίθετα, όπως παραδέχεται και το προσχέδιο, η απασχόληση των μισθωτών αυξήθηκε ταχύτερα στο πρώτο εξάμηνο του 2019 , συν 4,1% έναντι του πρώτου εξαμήνου του 2018. Την ίδια ώρα δεν λέτε κουβέντα, καταργείτε, δηλαδή, την όποια αύξηση μισθού για το 2020, που εμείς είχαμε προαναγγείλει κατά 7,5%. Ή μάλλον καλύτερα δεν λέτε κουβέντα για την υπόσχεσή σας ότι ο κατώτατος μισθός θα αυξάνεται στο διπλάσιο από την αύξηση του Α.Ε.Π., δηλαδή, στο 5,6% για το 2020.

Έβδομο, κάνετε πρόβλεψη ότι οι δαπάνες για το πρόγραμμα δημοσίων επενδύσεων 2019 θα είναι της τάξης των 6 δις 150 εκατομμυρίων, δηλαδή, με υποεκτέλεση 600 εκατ., όταν η πορεία του κατά το πρώτο εξάμηνο ήταν 500 εκατ. πάνω από το αντίστοιχο εξάμηνο του 2018, 1 δις 473 εκατομμύρια έναντι 956 εκατ..

Θα περιμέναμε, λοιπόν, η σημερινή κυβέρνηση να εξαντλήσει τον προϋπολογισμό του προγράμματος δημοσίων επενδύσεων μιας και είχατε πει τόσα και τόσα για τη δική μας υποεκτέλεση του προγράμματος δημοσίων επενδύσεων. Με την ευκαιρία που μιλάμε για το πρόγραμμα δημοσίων επενδύσεων, θα περιλάβετε στον προϋπολογισμό του 2020 αυξημένο κονδύλι για το μεταφορικό ισοδύναμο, που απευθύνεται στη νησιωτική Ελλάδα και που δεν ακούγεται τίποτα, τι θα γίνει στο μέλλον με αυτό; Μάλιστα με την ένταξη και της Κρήτης θα πρέπει ο προϋπολογισμός να πάει από το 160 εκατ. που ήταν για το 2019 σε ένα ποσό μεγαλύτερο, σε ένα κονδύλι μεγαλύτερο.

Όγδοο, η επεκτατική πολιτική που επιδιώκετε, κατά 1,2 δις, έχει επιλεκτικό ταξικό πρόσημο, αφού το βάρος των ελαφρύνσεων απευθύνεται με 635 εκατ. προς τις επιχειρήσεις, κυρίως προς τις μεγάλες επιχειρήσεις, με τη μείωση φορολογικού συντελεστή από το 28% στο 24%, με τη μείωση της φορολογίας των διανεμόμενων κερδών από 10% σε 5%, ενώ ένα μέρος των ελαφρύνσεων κατευθύνεται στις επιχειρήσεις και μέσω της μείωσης των ασφαλιστικών εισφορών, 123 εκατ..

Ένατο, τα επιδιωκόμενα και αναμενόμενα έσοδα σε σημαντικό βαθμό είναι ρευστά και αβέβαια, σε αντίθεση με τα πολύ συγκεκριμένα των δικών μας προϋπολογισμών. Συγκεκριμένα, αναφέρομαι στον περιορισμό των υπό εκτέλεσης λειτουργικών και άλλων δαπανών κατά 500 εκατ., στην επισκόπηση των δαπανών και εσόδων των φορέων της γενικής κυβέρνησης κατά 214 εκατ., στην καταπολέμηση της φοροδιαφυγής και διεύρυνση της φορολογικής βάσης με αύξηση υποχρεωτικά των ηλεκτρονικών συναλλαγών στο 30% από 10% που είναι σήμερα. Αυτό το υπολογίζετε κατά 642 εκατ.. Παράλληλα, επίσης, ο λεγόμενος εξορθολογισμός του προσδιορισμού των αξιών των ακινήτων, που θα οδηγήσει σε έσοδα 142 εκατ., ενδέχεται να οδηγήσει σε σημαντική αύξηση του ΕΝΦΙΑ για κάποιες κατηγορίες συμπολιτών μας.

Συμπερασματικά, έχουμε έναν προϋπολογισμό που πρώτον, επιλεκτικά κατευθύνει τις ελαφρύνσεις κυρίως προς τις μεγάλες επιχειρήσεις. Δεύτερον, δεν έχει καθόλου διασφαλισμένα έσοδα, που σημαίνει κίνδυνο περικοπής κοινωνικών δαπανών στην πορεία εκτέλεσής του και τρίτον, ακυρώνει θετικά μέτρα προαναγγελθέντα από την κυβέρνηση ΣΥΡΙΖΑ για το 2020. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Χαράλαμπος Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ήθελα να επισημάνω το εξής παράδοξο, γιατί όλα τα νούμερα και τα στοιχεία τα έχουν δει, οι αγαπητοί συνάδελφοι, απ΄ όλες τις πλευρές και ως εκ τούτου σε αυτή τη φάση δεν έχω να προσθέσω πολλά πράγματα.

Υπάρχει, όμως, μια παραδοξότητα που αξίζει να την μνημονεύσουμε, ενόψει και της συζήτησης του προϋπολογισμού, όταν θα έρθει στην Ολομέλεια της Βουλής, για να οριστικοποιήσουμε τα οικονομικά της επόμενης χρονιάς.

Πρώτον, ανέμεινε κανείς ότι η Κυβέρνηση που πέρασε θα ακολουθούσε έστω και λίγο κάποια από αυτά που χαρακτήριζαν τις συζητήσεις των στελεχών της προτού γίνει κυβέρνηση. Μπορεί να μην πίστευαν στο Κέυνς, άλλωστε γιατί να πιστεύουν σε έναν βαρώνο, ο οποίος είναι αντιδραστικός εξ ορισμού, αλλά όταν μιλούσαν μεταξύ τους οι άνθρωποι αυτοί πάντοτε έλεγαν ότι το σωστό είναι να δαπανήσεις κάτι περισσότερο από αυτά που θα εισπράξεις. Δεν έχει απολογηθεί κανείς και φαντάζομαι ο κ. Τσακαλώτος θα το κάνει μόλις του δοθεί η ευκαιρία, γιατί απέστησαν τόσο πολύ από αυτή την κοινή πλέον λογική του καπιταλισμού όλα τα χρόνια μετά τον Β΄ Παγκόσμιο Πόλεμο, αλλά και των απόψεων, που εξέφραζαν όταν γινόταν οι συζητήσεις ή εδώ κάτω στην Πλατεία Συντάγματος ή σε οποιαδήποτε οργάνωσης βάσης. Εγώ ειλικρινώς έχω αυτή την απορία και θα ήθελα να έχω μία απάντηση εάν είναι δυνατόν στα πλαίσια του κοινοβουλευτικού διαλόγου, γιατί υπέστησαν τέτοιον εξευτελισμό υποτασσόμενοι στις συνταγές του ΔΝΤ και του πιο σκληρού πυρήνα της λιτότητας μέσα στην Επιτροπή, με εκφραστή βεβαίως πάντοτε, τον έχουμε έτοιμο, πάντοτε πρόχειρο, αλλά δεν ξέρω εάν τελικώς φταίει για τα πάντα, τον Σόιμπλε; Γιατί υπέστη ο ελληνικός λαός τέτοιον εξευτελισμό, να τον φορολογούν παραπάνω από όσο χρειαζόταν για να ισορροπήσει και το πιο δύσκολο πρόγραμμα που ήταν βεβαίως το 3Ο Μνημόνιο;

Η δεύτερη απορία μου είναι ότι αφού είχαν γίνει όλα αυτά και αφού επί τρία χρόνια τουλάχιστον και για 4ο χρόνο πήγαμε, γιατί επί 4 χρόνια αυτό γινόταν, φορολογηθήκαμε πολύ πιο αυστηρά, πολύ πιο βαριά, γιατί ήρθαν και δέχτηκαν στο Eurogroup του Ιουνίου λίγο προτού τελειώσει η ημερομηνία λήξης, που ήταν αυστηρή, δεν είναι όπως ορισμένα τρόφιμα που μπορείς να πεις «εντάξει δεν έχει χαλάσει και πολύ», το 3ο Μνημόνιο έληγε, λεφτά μετά δεν υπήρχαν, γιατί βιάστηκαν να πάρουν ότι είχε απομείνει μέσα στα χρήματα του 3ου Μνημονίου, να το βάλουν σε ειδική παρακαταθήκη, την οποία δεν μπορεί να αγγίξει ο Έλληνας Υπουργός από μόνος του, αν δεν του δώσει την άδεια κάποιος από τους πιστωτές; Γιατί πήραμε αυτά τα χρήματα με αντάλλαγμα μία τελευταία συνταγή λιτότητας, η οποία είναι αυτή που η Νέα Δημοκρατία και εγώ με τη δουλειά που έκανα παλιά, είπαμε ότι ισοδυναμεί με ένα 4ο μνημόνιο; Αν δεν πιστεύουν ότι είναι ακριβώς μνημόνιο τότε ας μας πουν γιατί έχουν δεσμευμένα τόσα πολλά δισεκατομμύρια στην τράπεζα που δεν μπορούμε να τα αγγίξουμε; Αυτό μας το είπε εδώ ο κ. Σκυλακάκης.

Το άλλο εκπληκτικό, που επίσης δεν έχει βρει την απάντηση του, είναι ότι ενώ έχουμε ένα υπερβάλλον βάρος 30 δισεκατομμυρίων, από την άλλη μεριά δεν υπέστημεν ας πούμε την ελαφρότητα να φροντίσουμε λίγο να μην καταρρέουν τα γεφύρια να γίνει κανένα έργο, να πάρουμε τα συγχρηματοδοτούμενα. Γιατί υπέστην το άλλο ψέμα ότι ενώ γραφόταν στον προϋπολογισμό δημοσίων επενδύσεων 6.750.000.000 τα τελευταία χρόνια και φέτος το ίδιο γράφτηκε, ενώ γραφόταν ένα ποσό α΄ εκτελείτο ένα άλλο ποσό πολύ μικρότερο και στο μεταξύ κάποια από αυτά τα χρήματα τα παρκάραμε κάπου, να κρυφτούν να πούμε ενδεχομένως ότι κάπου πήγαν, αλλά δεν πήγαν ποτέ στην οικονομία. Αυτά όλα μαζί είχαν το αποτέλεσμα, που λέει η πρώτη εισήγηση για τον προϋπολογισμό που θα συζητήσουμε αργότερα, ότι δηλαδή ενώ βάζαμε στόχο να πετύχουμε μια κάποια ανάπτυξη, πετυχαίναμε μία πολύ μικρότερη ανάπτυξη. Μία πολύ μικρότερη ανάπτυξη δεν είναι θέμα στοιχείων, είναι θέμα δουλειών. Χάθηκαν όχι εισοδήματα, αλλά δουλειές και όταν χάνονται οι δουλειές οι

άνθρωποι απογοητεύονται τρομακτικά. Ίσως βεβαίως τελικώς υποδορίως αλλά ιδεολογικώς πλήρως ήταν μία προετοιμασία να έρθουμε σε αυτές εδώ τις εκλογές έτσι όπως έγιναν. Να έρθουν οι άνθρωποι εξευτελισμένοι, να ζητούν επιδόματα, με αποτέλεσμα αυτή τη στιγμή να έχουμε φτιάξει μία οικονομία, όπου ένα κομμάτι του πληθυσμού κοιτάζει μη χάσει το επίδομα. Πριν από τέσσερις μέρες, με σταματάει επιχειρηματίας, όπου δεν τον γνώριζα, μεσαίος πετυχημένος και μου λέει «κύριε Παπαδημητρίου, προ λίγου είχα τον εξής διάλογο. Νέα κοπέλα που είναι να προσληφθεί, της προτείνουμε 28 ώρες δουλειάς, γιατί στη δουλειά αυτή δεν μπορείς να δουλέψεις και πολύ περισσότερο και λέει θα δω γιατί εάν δουλεύοντας εγώ 28 ώρες, η μητέρα μου χάσει το επίδομα, θα έρθω να σας πω να δουλέψω λιγότερο».

Αν πιστεύετε, ό,τι φτιάχνοντας μια τέτοια οικονομία, επιδοματική στη μία της άκρη, υπέρ εισοδηματική στην άλλη της, γιατί υπάρχει και αυτή, γιατί αυτοί που δεν έχασαν τα εισοδήματά τους, ή που βρέθηκαν σε καλή θέση μέσα στην κρίση, η κρίση πάντα δίνει ευκαιρίες, τις πήραν, τις αξιοποίησαν και αυτή τη στιγμή, έχουμε μια ταξική διαστρωμάτωση, πολύ χειρότερη από αυτή που παρέλαβαν οι προηγούμενοι. Αυτά είναι ερωτήματα, τα οποία πρέπει να απαντηθούν στη συζήτηση που γίνεται στον προϋπολογισμό.

Τέλος, θέλω να δώσω ένα μικρό συγχωροχάρτι στην παρούσα ηγεσία του Υπουργείου Οικονομικών και να της ζητήσω, ότι του χρόνου, τέτοια εποχή, ελπίζω, να μας φέρουν έναν πολύ πιο επαναστατικό προϋπολογισμό, από αυτόν που μας φέραν τώρα. Ναι μεν, καταλαβαίνω, ότι πρέπει να περάσουμε από την περίοδο της σταθεροποίησης, δεν μπορείς να πας από τη μια κατάσταση αμέσως σε μια άλλη, σαν και αυτή που θα θέλαμε και που σε τελευταία ανάλυση, το κόμμα της Νέα Δημοκρατίας, έχει υποσχεθεί, πλην, όμως, του χρόνου που θα έχουν περάσει αρκετοί μήνες, θα χρειαστεί να δούμε έναν προϋπολογισμό πολύ πιο σύγχρονο, πολύ πιο μακριά από τα μνημονιακά και υστερομνημονιακά, που υπέγραψε η προηγούμενη κυβέρνηση, έναν προϋπολογισμό, ο οποίος, ελπίζω, ότι τότε, θα μπορούμε να πούμε, ότι θα δέσει καλά με το αναμενόμενο κύμα επενδύσεων, το οποίο μνημόνευσε και ο κ. Σκυλακάκης.

Η αλήθεια είναι εξαιρετικά απλή. Εάν δεν γίνουν όλα αυτά στη διάρκεια των επόμενων μηνών και με αυτή την έννοια εννοούσα το συγχωροχάρτι, ότι τους συγχωρείς εάν κάνουν τη δουλειά τους σωστά στο υπουργείο, με την έννοια, να μπορέσουν να τα δέσουν μεταξύ τους. Αλλά, το σίγουρο είναι, ότι πολύ πριν την επόμενη άνοιξη, η κοινωνία μας, η χώρα μας, θα πρέπει να ξέρει πού βαδίζει. Ή θα βαδίσουμε σε μια ανάπτυξη, η οποία θα μπορέσει το 2021 και το αργότερο το 2022 να χτυπήσει υψηλούς ρυθμούς και να αντισταθούμε στη όποια ενδεχομένως κρίση εμφανισθεί, έχοντας στα χέρια μας κάτι που δεν το είχαμε το 2009, ή αλλιώς, πραγματικά, θα έχει κάνει ένα μεγάλο λάθος η κυβέρνηση, το οποίο, απ' ό,τι βλέπω, δόξα τω Θεώ, είμαστε σε καλή και συντηρητική ρότα, πρώτα τα δημοσιονομικά να είναι δεμένα, να μην πηγαίνουν αλλού, να μην δημιουργούν άσκοπες ελπίδες, παρόλο ότι, τελικώς, δεν πρέπει να το παραλείψουμε αυτό, στα επιδόματα που δόθηκαν προεκλογικώς και τα οποία ψήφισαν οι συνάδελφοι της Ν.Δ., προσθέσαμε και νέες παροχές, που έπρεπε να προστεθούν, ευτυχώς, αυτή τη φορά ήταν αναπτυξιακές, διότι είχαν μπροστά το σήμα της μείωσης της φορολογίας. Ευχαριστώ πολύ, κ. Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Στάυρος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος,

Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Δελής Ιωάννης, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε. Θα ήθελα να επισημάνω ορισμένα πράγματα που μου κάνουν εντύπωση σε αυτό το προσχέδιο του προϋπολογισμού, που είναι βέβαιο, ότι θα συνεχίσουν να μου κάνουν εντύπωση και όταν το προσχέδιο γίνει κανονικό νομοσχέδιο σε λίγο.

Θα ξεκινήσω από τη γενική πρόβλεψη, για τα έσοδα του 2020, όπου βάσει του πίνακα 2.9, που είναι στη σελίδα 44 του σημειώματος που μας απέστειλε ο κ. Σταϊκούρας, για το προσχέδιο του προϋπολογισμού, προϋπολογίζονται για το 2020, να ανέλθουν στα 54.129.000.000. Προσαυξημένα κατά 400 εκατ. € σύμφωνα με την πρόβλεψη, από τα εκτιμώμενα έσοδα, επειδή δεν έχει κλείσει ακόμα το έτος του προϋπολογισμού που βρίσκεται σε εκτέλεση τώρα, του προϋπολογισμού του 2019. Κοιτάξτε, αν υπολογίσουμε και το δημοσιονομικό κόστος, κύριε Υφυπουργέ, που προκύπτει από τη μείωση της φορολογίας και την αύξηση των επιδομάτων και τα πάσης φύσεως μέτρα, που προϋπολογίζονται στον πίνακα 2.8 στη σελίδα 40, ότι θα ανέλθουν στα 1,2 δις, τότε, ουσιαστικά, δηλώνεται ευθέως, στην επιτροπή μας, ότι έχετε ήδη μια τρύπα στα έσοδα της τάξεως των 800 εκατομμυρίων ευρώ. Τα οποία, επιτρέψτε μου να πω, ότι θα πρέπει να βρείτε έναν αξιόπιστο τρόπο να μας πείσετε, από πού ακριβώς θα τα εξοικονομήσετε. Γιατί, τότε, διαφορετικά, μας κάνετε και θα με κάνετε βασίμως να υποστηρίζω και να υπερασπίζομαι, ότι, μάλλον, θα τα βρείτε, περικόπτοντας άλλες κοινωνικές δαπάνες ή άλλα επιδόματα.

Γιατί, αυτά που λέτε εδώ, ως αιτίες από τις οποίες θα τα βρείτε, δηλαδή, τα αναφέρω, εσείς τα έχετε επισημάνει ως πηγές, θα προέλθουν λέει «από τη βελτίωση της αποτελεσματικότητας των φορέων της γενικής κυβέρνησης, από την καταπολέμηση της φοροδιαφυγής και τη διεύρυνση της φορολογικής βάσης με μέτρο προώθησης των ηλεκτρονικών συναλλαγών, από τη διεύρυνση της φορολογητέας βάσης και την αύξηση της εισπραξιμότητας των εσόδων από ακίνητη περιουσία, από την αύξηση των εσόδων στις νέες μορφές ελέγχου Airbnb κ.λπ.». Κοιτάξτε, κύριε Υφυπουργέ, αυτά μας τα έχετε ξαναπεί σε προηγούμενες κυβερνήσεις. Και για να πούμε την αλήθεια, η μόνη κυβέρνηση που κατόρθωσε και πραγματικά, περιόρισε τη φοροδιαφυγή και έφερε έσοδα στα δημόσια ταμεία από τον περιορισμό της φοροδιαφυγής, ήταν η προηγούμενη κυβέρνηση του ΣΥ.ΡΙΖ.Α., η οποία σας παρέδωσε και αυτό το μαξιλαράκι των 37 δισεκατομμυρίων ευρώ.

Σε διαφορετική περίπτωση, εγώ δεν μπορώ να σταθώ σε αυτά τα γενικόλογα στοιχεία, που ισχυρίζεστε, εδώ σε αυτόν τον Πίνακα, ότι θα βρείτε το 1,2 δισ. ευρώ, στο οποίο ανέρχεται το ύψος των θετικών μέτρων που θα λάβετε στον Προϋπολογισμό του 2020.

Τώρα θέλω να επισημάνω ένα άλλο σημείο. Ήρθατε ως υπερασπιστές της μεσαίας τάξης, που δήθεν κατέστρεψε ο ΣΥΡΙΖΑ, αλλά όπως προκύπτει από τους φορολογικούς συντελεστές σας, έχετε τον πήχη του εισοδήματος της μεσαίας τάξης στις 200.000 ευρώ. Γιατί τόσα πρέπει να βγάζει κάποιος καθαρά, σε αυτήν τη χώρα, για να δει έκπτωση 3.000 ευρώ το χρόνο, στην ετήσια φορολογία του.

Και για να μην έχει κανείς παραίσθηση ή να νομίζετε ότι λέω κάτι διαστρεβλωμένο, σε αυτή τη χώρα όσοι βγάζουν καθαρά, σύμφωνα με το προσχέδιο του Προϋπολογισμού, κύριε Υπουργέ, από 20.000 έως 50.000 ευρώ, εξοικονομούν 17 ευρώ το χρόνο. Αυτή είναι όλη η διάσωση της μεσαίας τάξης, της οποίας τη ρομφαία κραδαίνοντας, ήρθατε στη διακυβέρνηση της χώρας. Και εάν δεν είναι ανέκδοτο, εγώ θεωρώ ότι είναι ασυνειδητή εξαπάτηση του ίδιου του εκλογικού σώματος.

Επιτρέψτε μου να πω, κυρίες και κύριοι συνάδελφοι, ότι νομίζω ότι στα μαγειρεία του ιδιωτικού κράτους του κ. Μητσοτάκη μαγειρεύονται ακόμα τα νούμερα του Προϋπολογισμού. Διότι, δεν θέλω να θεωρήσω ότι είναι αξιόπιστες και σοβαρές οι πηγές, από τις οποίες εσείς θεωρείτε ότι, βάσει αυτού του προσχεδίου, θα έρθουν τα πρόσθετα έσοδα που επιδιώκετε για να εκτελέσετε τον Προϋπολογισμό του 2020.

Εν πάση περιπτώσει, θεωρώ ότι μπορούμε όλοι να αντιληφθούμε ότι αυτός ο Προϋπολογισμός θα λέει ψέματα, τώρα που είναι προσχέδιο. Θα λέει ψέματα και όταν ψηφιστεί ως κανονικός Προϋπολογισμός και θα λέει ψέματα και όταν εφαρμοστεί. Και το κυριότερο; Τον λογαριασμό θα τον στείλετε και πάλι τους εργαζόμενους και τους μικρομεσαίους, τους αγρότες και τους συνταξιούχους. Αυτό αντιλαμβάνομαι εγώ, κοιτάζοντας από μια μακροσκοπική άποψη τα νούμερα που μόλις σας ανέφερα και συγκρίνοντας δύο απλά μεγέθη: τα προϋπολογισμένα εκτιμώμενα έσοδα για το 2020 και αυτό που εσείς θεωρείτε ως σύνολο των θετικών μέτρων.

Και δεν θέλω να βάλω περαιτέρω αιτήματα, κύριε Υφυπουργέ, όπως ποιο είναι το δημοσιονομικό κόστος από την απόφαση του ΣτΕ για τις επικουρικές συντάξεις. Δεν τολμώ καν να ρωτήσω εάν πρόκειται να δούμε στον Προϋπολογισμό του 2020 δαπάνες για προσλήψεις γιατρών, νοσηλευτικού προσωπικού και εκπαιδευτικών. Ούτε, βεβαίως, τολμώ να εικάσω τι θα γίνει από την επιστροφή των αναδρομικών.

Και δεν ρωτώ καν, διότι γνωρίζω την απάντηση. Γνωρίζω, κύριε Υφυπουργέ, ότι σε όλα αυτά τα ζητήματα που σας έθεσα, δεν έχετε τίποτα να απαντήσετε, διότι ακριβώς τίποτα δεν θα κάνετε.

Κατά την άποψή μου και με αυτό θα κλείσω, θεωρώ ότι είναι ένας

«Προϋπολογισμός- φερετζές» μιας Κυβέρνησης εντολοδόχων μεγαλοεπιχειρηματικών και

τραπεζικών συμφερόντων. Και εδώ θα είμαστε για να αποκαλύψουμε και την απάτη σας άρθρο - άρθρο και κωδικό- κωδικό, στη συζήτηση του Προϋπολογισμού.

Σε κάθε περίπτωση, θα τα πούμε κατά τη συζήτηση του κατατεθέντος Προϋπολογισμού, τους επόμενους μήνες.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, συζητάμε σήμερα το προσχέδιο του Προϋπολογισμού για το 2020. Ένα προσχέδιο διαφορετικό από τα προηγούμενα.

Θέλω, λοιπόν, στη σύντομη και μικρή τοποθέτησή μου, να επισημάνω τα εξής:

Πρώτον. Γιατί το προσχέδιο του Προϋπολογισμού είναι διαφορετικό από τα προηγούμενα.

Δεύτερον. Σε ποιο περιβάλλον καλούμαστε να εφαρμόσουμε αυτόν τον Προϋπολογισμό.

Και τρίτον. Ποια είναι τα εμπόδια και οι παγίδες που έχουμε μπροστά μας.

Κυρίες και κύριοι συνάδελφοι, το προσχέδιο είναι διαφορετικό από τα άλλα, διότι αλλάζει την οικονομική πολιτική από την υπέρ-φορολόγηση και την από-επένδυση προς την ανάπτυξη, την απασχόληση και την αύξηση των διαθέσιμων εισοδημάτων όλων των πολιτών. Βάζει ένα τέλος στα υπέρ πλεονάσματα. Να σας θυμίσω ότι, κατά τα προηγούμενα τρία χρόνια, το υπέρ πλεόνασμα, το οποίο επιτεύχθηκε, έφθασε στο 4,5% και το ξεπέρασε. Βάζει τέλος στην ασφυκτική λιτότητα των επιπλέον μέτρων. Δίνει ανάσες οικονομικής αυτονομίας και ελευθερίας στην Κυβέρνηση να ασκήσει δημοσιονομική πολιτική.

Το προσχέδιο του Προϋπολογισμού του 2020 προβλέπει σημαντική αύξηση του ρυθμού ανάπτυξης από το 1,5% που παρατηρήθηκε φέτος, κατά το πρώτο ενιάμηνο του 2019, στο 2,8% για το 2020. Προβλέπει μείωση της ανεργίας από το 17,4% στο 15,6%. Προβλέπει σημαντική αύξηση της ιδιωτικής κατανάλωσης κατά 1,8%. Σημαντική αύξηση των επενδύσεων κατά 13%. Γεγονότα που αντανακλούν στην αύξηση των διαθέσιμων εισοδημάτων όλων των πολιτών, μέσω της μείωσης των συντελεστών στη φορολογία εισοδήματος και της αναθέρμανσης της οικονομικής δραστηριότητας.

Συνολικά τα μέτρα αναθέρμανσης της οικονομίας μαζί με τις νέες κοινωνικές πρωτοβουλίες, φτάνουν το 1,2 δις ευρώ και περιλαμβάνουν όλα όσα ανακοίνωσε ο Πρωθυπουργός, Κυριάκος Μητσοτάκης, στην πρόσφατη ομιλία του στην Διεθνή Έκθεση Θεσσαλονίκης, τα οποία αφορούν τα δημοσιονομικά για το 2020.

Επίσης με τα μέτρα διεύρυνσης της φορολογικής βάσης, όπως οι ηλεκτρονικές συναλλαγές, η φορολόγηση της ακίνητης περιουσίας με βάση τις πραγματικές αξίες των ακινήτων και ο εξορθολογισμός των δαπανών και των εσόδων της Γενικής Κυβέρνησης, εξασφαλίζεται ότι ο δημοσιονομικός χώρος για τη μείωση της φορολογίας και την προώθηση της ανάπτυξης και ταυτόχρονα καλύπτεται το δημοσιονομικό κενό που κληρονόμησε η νέα Κυβέρνηση για το 2020.

Το δεύτερο κεφάλαιο, αφορά, το κλίμα, το οποίο καλούμαστε να εφαρμόσουμε τον φετινό προϋπολογισμό. Σε μια χώρα που θέλει να αφήσει οριστικά πίσω της στο παρελθόν τις παθογένειες του λαϊκισμού και της ατέρμονης σύγκρουσης, σε μια χώρα που δεν πιστεύει πια σε μαγικές συνταγές και σε μαθητευόμενους μάγους, σε μια χώρα που δεν έχει αυταπάτες, σε μια χώρα που η Κυβέρνηση πιστεύει στο πρόγραμμα που εφαρμόζει, δεν λέει άλλα στο εσωτερικό και άλλα στο εξωτερικό, σε μια χώρα που διψάει για επενδύσεις, σε μια χώρα που οι επενδυτές τη βλέπουν διαφορετικά. Γεγονός είναι, η έκδοση του πρόσφατου δεκαετούς ομολόγου, η οποία ήταν άκρως επιτυχημένη και ποιοτική, καθώς το επιτόκιο διαμορφώθηκε στο 1,5%. Αντλήθηκε ενάμισι δις ευρώ και οι προσφορές ξεπέρασαν τα 7 δις ευρώ και υπήρξε διασπορά των επενδυτών. Για πρώτη φορά δανειστήκαμε με αρνητικά επιτόκια την έκδοση εντόκων γραμματίων τρίμηνης διάρκειας.

Όλα τα παραπάνω, είναι μία ακόμη ψήφος εμπιστοσύνης των αγορών στην Κυβέρνηση του Κυριάκου Μητσοτάκη.

Επίσης, είχαμε την επιτυχία της ρύθμισης των 120 δόσεων, η οποία ολοκληρώθηκε για τα χρέη προς την Εφορία όσο και τα χρέη προς τα Ασφαλιστικά Ταμεία. Παράλληλα, το ξεμπλοκάρισμα εμβληματικών επενδύσεων, όπως για παράδειγμα το Ελληνικό και αύριο ξεκινά η συζήτηση στην Ολομέλεια για τον νέο επενδυτικό νομό, δηλαδή νέα νομοσχέδια που διευκολύνουν τις επενδύσεις. Έχουμε μια σημαντική πολιτική απόφαση για τη στροφή στην πράσινη ανάπτυξη και την ενέργεια μέσω των ανανεώσιμων πηγών ενέργειας.

Βέβαια, μαζί με τα θετικά μηνύματα υπάρχουν και σύννεφα στον ορίζοντα και προκλήσεις, τις οποίες έχει μπροστά της να αντιμετωπίσει η χώρα μας και αναφέρομαι στον διεθνή περίγυρο, ο οποίος είναι ασταθής και απρόβλεπτος. Στη διεθνή οικονομία που βαδίζει στην ύφεση, αναφέρομαι στην Ευρώπη, η οποία αδυνατεί να βρει το βηματισμό της και προσπαθεί να ισορροπήσει πολλές φορές ανάμεσα σε δύο βάρκες. Σίγουρα και στο εσωτερικό, όπου οι δυνάμεις της αδράνειας, του κρατισμού, δίνουν μάχες έμπιστο-φυλακών, μικρά και μεγάλα συμφέροντα που ξεβολεύονται από την επόμενη ημέρα, κομμάτια της αντιπολίτευσης που αδυνατούν να προσαρμοστούν στο καινούργιο τους ρόλο.

Σίγουρα το ανέφερα και προηγουμένως, δεν υπάρχουν μαγικές λύσεις. Οφείλουμε όλοι να σταθούμε με αίσθηση ευθύνης απέναντι στα προβλήματα και να βοηθήσουμε

εποικοδομητικά τη χώρα να ξεπεράσει οριστικά την κρίση. Δέκα χρόνια κρίσης, ήταν αρκετά και δεν αξίζει στο λαό μας, μια ακόμη ταλαιπωρία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ.

Στύλιο.

Το λόγο έχει ο κύριος Αθανάσιος Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κορυφαία στιγμή για όλους μας η συζήτηση του Προϋπολογισμού. Αντανακλά για όλες τις πλευρές της Βουλής, τη φιλοσοφία μας, τις προτεραιότητές μας, την ικανότητά μας να αντιλαμβανόμαστε παγκόσμια δεδομένα, ευρωπαϊκά δεδομένα, τα δεδομένα στη γειτονιά μας, τις αβαρίες που έχει η ελληνική οικονομία υπέρ-χρεωμένη μετά από πολλές ταλαιπωρίες που έχει υποστεί από προηγούμενες κυβερνήσεις. Βέβαια, σ’ όλα αυτά τα ζητήματα, φαίνεται το πως αξιοποιούμε τη δυνατότητα να αντιμετωπίζουμε από πλευράς και στόχων και προτεραιοτήτων και κυρίως ταξικών μελημάτων για τον καθένα μας, τα ζητήματα, στα οποία βρίσκεται η ελληνική κοινωνία μετά από όλη αυτή την δεκάχρονη περιπέτεια στην οποία είχε.

Δεν θα σταθώ, αγαπητοί συνάδελφοι, να αμφισβητήσω εκείνα τα στοιχεία, τα οποία παρουσιάστηκαν για να δείξουν ποια είναι για την Πλειοψηφία της Βουλής. Η φιλοσοφία για τα έσοδα, για τους δημοσιονομικούς στόχους, για το αν μπορούν να εκπληρωθούν όλα αυτά, τα οποία λέτε. Για το αν μπορούν να αξιοποιήσουν και τα δεδομένα πάνω στα οποία γίνεται η κατάρτιση του πρώτου προϋπολογισμού για την κυβέρνηση της Νέας Δημοκρατίας. Ενός προϋπολογισμού, σε μία νέα εποχή, στην οποία και η εξυπηρέτηση του χρέους και η πορεία ανάκαμψης της οικονομίας, φαίνεται σε πάρα πολλές παραμέτρους όπως στην απασχόληση, στις επενδύσεις, στις εξαγωγές και στην απόδοση των ομολόγων, δείχνουν ότι όλα αυτά μπορούμε να τα τακτοποιήσουμε στη βάση και ότι θα στοχεύσουμε η κοινωνία να έχει συγκεκριμένα αντικρίσματα από τις προτεραιότητες του προϋπολογισμού.

Θέλω λοιπόν, να σας βάλω πάρα πολύ καθαρά ορισμένα ζητήματα που αφορούν τους κοινωνικούς στόχους και ιδιαίτερα στο χώρο της υγείας. Νομίζω ότι και για σας, με όσα έχετε πει, με όσα κατά καιρούς επισημαίνετε, η στήριξη του Εθνικού Συστήματος Υγείας είναι μια απόλυτη προτεραιότητα. Περιγράφετε κενά που υπάρχουν, δυσλειτουργίες, οι οποίες έχουν επισημανθεί και βέβαια για να αντιμετωπιστούν όλα αυτά, χρειάζεται η απεικόνιση προτεραιοτήτων στον προϋπολογισμό. Δεν έχω δει ποιος είναι ο προϋπολογισμός μας για τις δαπάνες του 2020. Δεν ξέρω και νομίζω ότι και όλοι οι συνάδελφοι που μελέτησαν τον προϋπολογισμό σας, δεν έχουν μία σαφή εικόνα αν το 5,2% του Ακαθάριστου Εθνικού Προϊόντος, με τις παρεμβάσεις, τις οποίες κάνετε, δείχνει να αντιμετωπίζει εκείνο το οποίο θα θέλαμε, να προσεγγίζουν οι δαπάνες για την υγεία τους μέσους κοινοτικούς όρους, που πρέπει να φτάσουμε.

Δεν ξέρουμε αν οι στόχοι που είχαν μπει από την προηγούμενη κυβέρνηση αντανακλώνται, έστω και κατά προσέγγιση, σε αυτά που είναι οι δικές σας επισημάνσεις. Τι έχετε ακριβώς προϋπολογίσει στο ζήτημα προσλήψεις στο χώρο της υγείας; Δεν φαίνεται. Δεν φαίνεται κατά πόσο σκοπεύει η νέα κυβέρνηση να υλοποιήσει τις 10.000 προσλήψεις, σε βάθος τετραετίας, που είχε σχεδιάσει η προηγούμενη κυβέρνηση. Δεν φαίνεται αν οι

2.500 προσλήψεις, 1.000 γιατρών και 1.500 νοσηλευτικού και άλλου προσωπικού για το 2019 θα εκπληρωθεί το 2019 ή την επόμενη χρονιά. Δεν φαίνεται αν τα 5 εκατομμύρια ευρώ, τα οποία είχαν προϋπολογιστεί από την προηγούμενη κυβέρνηση, για λειτουργικές ανάγκες των νοσοκομείων και έφτασαν με μία νέα κατανομή που έγινε από τη σημερινή διοίκηση του Υπουργείου Υγείας στο 1,8%, αν θα αναπληρωθεί από αυτά, τα οποία θα κάνετε στο επόμενο χρονικό διάστημα. Δεν φαίνονται αυτά και σε άλλα ζητήματα που αφορούν κοινωνικούς στόχους.

Δεν φαίνεται ακριβώς τι θα κάνετε με τις 10.500 προσλήψεις, που είχαν ανακοινωθεί ότι έπρεπε να γίνουν στο χώρο της παιδείας. Δεν φαίνεται για μία σειρά άλλων κοινωνικών ζητημάτων, όπως η αύξηση των βασικών μισθών στο 7,5% -το είχαμε βάλει εμείς για το 2020- αλλά και με τις δικές σας αντιλήψεις ήταν στο 5,6%, με βάση την αύξηση του ΑΕΠ την οποία λέτε ότι θα υπάρχει το 2020. Δεν φαίνεται όμως αυτό. Δεν υπάρχει η κατάργηση της Εισφοράς Αλληλεγγύης και του Φόρου Επιτηδεύματος. Η μείωση κατά 50% της προπληρωμής φόρων. Τι θα κάνετε με τα αναδρομικά των συνταξιούχων; Με τη μείωση του

ΕΝΦΙΑ, που φαίνεται ότι αφορούσε τους κατόχους μεγάλης ακίνητης περιουσίας, αλλά με την αύξηση των αντικειμενικών αξιών φαίνεται ότι οι μικρομεσαίες περιουσίες δεν σας αφορούν. Όμως όλο το προηγούμενο χρονικό διάστημα, οι αντιλήψεις με τις οποίες πηγαίνατε στην εκλογική μάχη είναι ότι θα στηρίζατε μία μεσαία τάξη, η οποία έχει υποστεί πολλά βάρη, αλλά αυτά δεν απεικονίζονται. Δεν απεικονίζονται και στις δαπάνες που κάνουν οι πολίτες για το φάρμακό τους, το πώς μπορούμε ακόμη να φτάσουμε στη μείωση του clawback και των επιστροφών, καθώς η εξωνοσοκομειακή φαρμακευτική δαπάνη δεν αυξάνεται.

Δεν μπορείτε να κάνετε μαγικά. Όλα αυτά πρέπει να φαίνονται μέσα στον Προϋπολογισμό. Λυπάμαι πάρα πολύ, για το γεγονός ότι και σήμερα που συζητάμε ένα προσχέδιο, δεν μας δίνετε δεδομένα πάνω στα οποία η διαφορετική φιλοσοφία που έχετε από την δική μας αντίληψη, για μία ανάπτυξη, η οποία να είναι κοινωνικά δίκαιη, να είναι βιώσιμη, να είναι ευφυής, να βρίσκει στόχους εφικτούς και να εκπληρώνει αυτούς τους στόχους, αν μπορεί να γίνει με τις αντιλήψεις τις δικές σας.

Καταλήγω, λοιπόν, ότι εμείς κάνουμε επισημάνσεις. Δείχνουμε καθαρά ποιες είναι οι ταξικές μας προτεραιότητες, ποιες είναι οι κοινωνικές μας ευαισθησίες. Τι θα θέλαμε από έναν προϋπολογισμό, ο οποίος μετά από πολλά χρόνια επιβάρυνσης των πολλών, θα πρέπει να τους επιστρέψει αυτά που δικαιούνται. Νομίζουμε, ότι σε αυτή την κρίσιμη σύγκρουση θα δούμε και τις τοποθετήσεις όλων των πτερύγων της Βουλής, όλων των κομμάτων, με ποια λογική, ταξική, πολιτική, κοινωνική βρίσκονται, ώστε να βρούμε και εμείς την πολιτική συμμαχιών μας για το επόμενο χρονικό διάστημα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ πολύ κύριε Πρόεδρε. Δεν θέλω να ασχοληθώ πολύ με το παρελθόν, μόνο με ένα σημείο και αρχίζω με τον κ. Σκυλακάκη, που μας είπε, ότι είναι θέμα επενδύσεων τι μπορούμε και τι δεν μπορούμε να κάνουμε. Είπε, ότι οι επενδύσεις δεν πάνε τόσο καλά για δύο λόγους, την υπερφορολόγηση, που δημιούργησε πλεονάσματα πάνω από το στόχο και οι πολύ υψηλοί φόροι. Ακόμη, μας είπε, ότι δεσμεύσαμε εμείς τη χώρα, μέχρι το 2060.

Διαβάζω από το ανακοινωθέν του Eurogroup, το καλοκαίρι του 2017. «Το Eurogroup εκφράζει την ικανοποίησή τους, για την δέσμευση της Ελλάδας να διατηρήσει ένα πρωτογενές πλεόνασμα 3,5% του ΑΕΠ, μέχρι το 2022 και στη συνέχεια μία δημοσιονομική τροχιά, που είναι σύμφωνη με τις δεσμεύσεις της, στο πλαίσιο του Ευρωπαϊκού δημοσιονομικού πλαισίου, η οποία θα επιτευχθεί σύμφωνα με την ανάλυση της Ευρωπαϊκής Επιτροπής, με πρωτογενές πλεόνασμα ίσο ή ανώτερο, αλλά κοντά στο 2% του ΑΕΠ, από το 2023 μέχρι το 2060».

Είναι δυνατόν, ο κ. Σκυλακάκης, να μην ξέρει το Ευρωπαϊκό πλαίσιο; Ότι το Ευρωπαϊκό πλαίσιο, είναι αυτό που οδηγεί, σε τι πλεονάσματα θα έχουμε από το 2023 μέχρι το 2060; Είτε δεν το ξέρει ή μήπως θεωρεί ότι ο κ. Σταϊκούρας, σαν ταύρος στο Eurogroup, θα διαλύσει τους Υπουργούς Οικονομικών, που υποστηρίζουν την λιτότητα και θα πει τι απαράδεκτο πράγμα είναι το σύμφωνο σταθερότητας και το δημοσιονομικό πλαίσιο της Ευρώπης. Ή πιστεύει ότι ο κ. Μητσοτάκης, σαν λιοντάρι, θα πάει στο Συμβούλιο Αρχηγών και θα τους ταράξει όλους και ειδικά στα μέλη του Ευρωπαϊκού Λαϊκού Κόμματος και θα τους πει, τι είναι αυτή η λιτότητα, που εσείς επιβάλετε στην Ελλάδα. Αυτό πιστεύει ο κ. Σκυλακάκης; Αυτό είναι που νομίζει ότι θα κοροϊδέψει τον ελληνικό λαό; Λέγοντας ότι εμείς συμφωνήσαμε πολύ ψηλά πλεονάσματα μέχρι το 2060;

Μήπως, όμως, εκτός από τους ψηλούς στόχους και από την ψηλή φορολογία, ο λόγος που έχουμε μεγάλη λιτότητα είναι ότι τα δύο κόμματα χρεοκοπήσανε τη χώρα το 2009;

Αυτό εξηγεί, γιατί πρέπει να έχουμε 2% πρωτογενές πλεόνασμα μέχρι το 2060, γιατί χρεοκόπησε η χώρα, έχει ένα πολύ μεγάλο χρέος και μέσα από το σύμφωνο σταθερότητας πρέπει κάθε χρόνο να μειώνουμε ένα ποσοστό αυτού του χρέους, για να φτάσουμε στο 60% του ΑΕΠ.

Μήπως να το βάλουμε πρώτα αυτό, ότι δύο κόμματα κυβέρνησαν για 35 χρόνια, χρεοκόπησαν αυτήν τη χώρα και τώρα λένε ότι φταίει ο ΣΥΡΙΖΑ στα 4 χρόνια; Μήπως ο ελληνικός λαός δεν ξέρει ότι χρεοκοπήσατε αυτήν την χώρα και για αυτό έχουμε τα πρωτογενή πλεονάσματα; Αυτό είναι το πρώτο σημείο.

Το δεύτερο σημείο είναι το εξής. Πώς κλείνει αυτός ο προϋπολογισμός το δημοσιονομικό έλλειμμα; Με τρεις τρόπους. Ο πρώτος είναι το 2,8% ανάπτυξη. Εδώ έχουμε το θεώρημα Γεωργιάδη, το οποίο λέει ότι, αν η παγκόσμια οικονομία πάει πάρα πολύ καλά, αυτό θα βοηθήσει την ανάπτυξη στην Ελλάδα και θα φτάσουμε το 2,8%. Αν η οικονομία πάει χάλια και αυτό που προβλέπει στο προσχέδιο, το Brexit, οι εμπορικοί πόλεμοι κ.λπ. και πάει χάλια η παγκόσμια οικονομία, θα έρθουν επενδύσεις στην Ελλάδα, γιατί δεν θα επενδύουν στην Αμερική. Σε κάθε περίπτωση, αυτό το θεώρημα πρέπει να διδάσκεται στο σχολείο και στα πανεπιστήμια.

Δεν έχει καμία σχέση η παγκόσμια οικονομία. Είτε πάει καλά, είτε δεν πάει καλά, θα έχουμε υψηλή ανάπτυξη εμείς. Άρα κλείνει ο προϋπολογισμός με το 2,8%, που είναι πολύ μακριά από ό,τι λένε όλοι οι άλλοι. Κλείνει με μη παραμετρικά μέτρα ότι θα τα βγάλουμε από τη φοροδιαφυγή, μέσα από τις ηλεκτρονικές πληρωμές και κλείνει μειώνοντας τα ταβάνια των δαπανών. Είναι προφανές ότι ο τρόπος που κατασκευάστηκε αυτός ο προϋπολογισμός είναι «τι είναι το κενό, πώς θα το κλείσουμε, ποια θα είναι η ανάπτυξη, για να έχουμε τους φόρους, για αυτό το κάναμε έτσι». Καμία μελέτη δεν εξηγεί ότι η ανάπτυξη θα φτάσει το 2,8%.

Τρίτον σημείο, κ. Παπαδημητρίου, όταν λέτε τι το χρειαζόμαστε το buffer, το εξηγεί ο δικός σας προϋπολογισμός. Διαβάστε τι λένε οι τελευταίες 8 σελίδες του δικού σας προσχεδίου. Λέει τι καλά που έχουμε το buffer, αυτό το απόθεμα και μπορούμε με αυτό να βγούμε στις αγορές. Είναι τελείως διαφορετικό από αυτό που έλεγαν το καλοκαίρι του 2018 και το καλοκαίρι του 2017. Ούτε εκεί είστε ευρωπαϊστές και έχετε μάθει κάτι για την Ευρώπη, γιατί εμείς ακολουθήσαμε την πορεία και της Πορτογαλίας, που βγήκε με αυτό το «μαξιλάρι» για να μπορεί να έχει ασφάλεια.

Τέταρτο, με κατηγορείτε ότι σας κατηγορώ για ταξική μεροληψία. Είναι ψέμα. Είναι τιμή και καμάρι σας που έχετε ταξική μεροληψία. Αυτό θα περίμενα από τη Ν.Δ.. Δεν είναι κατηγορία. Οι αντίπαλοί μας έχουν μια ταξική μεροληψία υπέρ των πιο δυνατών και αυτό φαίνεται σε όλον τον προϋπολογισμό. Φαίνεται πόσο παίρνουν οι κάτω του 10% σε σχέση με τους πάνω που 10% του ελληνικού λαού, που το παρουσιάσατε στο προσχέδιο που στείλατε στην Κομισιόν και δεν παρουσιάζεται εδώ με ίδιο τρόπο. Φαίνεται με τον τρόπο που μοιράσατε τη δική σας μείωση του ΕΝΦΙΑ πάνω από τη δική μας, που το μισό πήγε στους πιο πλούσιους και δεν υπάρχει μια συζήτηση εδώ.

Ωραία, έχετε 600 εκατομμύρια. Μια σοβαρή συζήτηση λέει αυτά τα 600 εκατ. πού να τα ξοδέψουμε; Όλα στη μείωση των φόρων επί των επιχειρήσεων ή θα μπορούσε ένα κομμάτι από αυτό, όπως είχαμε πει εμείς, να πάει στη μείωση της εισφοράς αλληλεγγύης, που ήδη οι επιχειρήσεις και τα επιμελητήρια λένε ότι αυτό είναι βασικό πρόβλημα. Χθες ήμασταν με τον κ. Σκυλακάκη σε μια ημερίδα που οργάνωσε η εφημερίδα «Μακεδονία» και όλοι είπαν ότι αυτό είναι βασικό πρόβλημα για τις επιχειρήσεις στη βόρεια Ελλάδα, αλλά και

φαντάζομαι και αλλού. Έτσι γίνεται η συζήτηση και στο κομμάτι που θέλετε να μειώσετε τους φόρους, το βάζετε ένα εξακοσάρι στις επιχειρήσεις, δεν μας λέτε καν πόσες επιχειρήσεις θα έχουν όφελος από αυτό και δεν κάνετε μια συζήτηση αν αυτό ήταν το καλύτερο ή υπήρχαν άλλοι τρόποι να μειώσετε τους φόρους που θα βοηθούσε την ανάπτυξη.

Φτάσαμε στο ωραίο σημείο, που ακόμη και η Καθημερινή έχει άρθρο που λέει τι θα γίνει με τη μεσαία τάξη, πως θα ωφεληθούν αυτές. Για να εξηγηθούμε, τα μεσαία στρώματα δεν έχουν μεγάλο όφελος απ’ αυτό το Προσχέδιο. Ισχυριστείτε ότι θέλετε να ισχυριστείτε. Διαβάστε το άρθρο στην Καθημερινή, που έχει ένα πολύ ωραίο πίνακα, που εξηγεί όλο το αφήγημα σας. Για το πώς έχουμε εμείς τσακίσει τα μεσαία στρώματα και εσείς θα τα σώσετε, δεν έχει τίποτα στο Προσχέδιο του Προϋπολογισμού γι’ αυτό το θέμα. Το βασικό σας αφήγημα για τα μεσαία στρώματα είναι απολύτως τίποτε. Αν εξαιρέσουμε το 9% του αφορολογήτου που αυτό θα έχει κάποια επίδραση.

Τελειώνω εκεί που άρχισα με τον κύριο Σκυλακάκη που λέει ότι το πρόβλημα είναι οι επενδύσεις και η λύση είναι η μείωση των φόρων. Δεν ξέρω σε ποια εγχειρίδια οικονομικής θεωρίας αναφέρεται ο κύριος Σκυλακάκης, αλλά αυτή η θεωρία ότι το βασικό πρόβλημα των επενδύσεων είναι η υψηλή φορολογία πάνω στα κέρδη δεν υποστηρίζεται πια ούτε και από τους νεοκλασικούς και τους ορθόδοξους οικονομολόγους. Είναι πολυσύνθετο το πρόβλημα των επενδύσεων. Εξαρτάται από πάρα πολλά πράγματα και καλό είναι να κάνουμε μια συζήτηση γιατί επηρεάζει τις επενδύσεις και θα δείτε ότι ο φόρος πάνω στις επιχειρήσεις δεν είναι ούτε από τους βασικούς παράγοντες. Εμείς σας κληροδοτήσαμε μια λύση για το χρέος που μας δίνει ένα καθαρό διάδρομο, που το ομολογείτε στο Προσχέδιο του Προϋπολογισμού, δέκα με δεκαπέντε χρόνια που έχουμε χαμηλότερες χρηματοδοτικές ανάγκες από άλλες χώρες και μας δίνει μια ικανότητα ως κοινωνία, ως πολιτική, ως οικονομολόγους, ως Επιμελητήρια, συνδικάτα ως κοινωνία, να μπορούμε, να συζητήσουμε πως αυτά τα δέκα με δεκαπέντε χρόνια δεν πάνε χαμένα. Αυτό είναι.

Κάποιος από τους φορείς χθες στη Θεσσαλονίκη είπε ότι αυτό που χρειαζόμαστε είναι μια σοφή διαχείριση της γνώσης και αυτό σημαίνει να εμπλακούν στη συζήτηση για την ανάπτυξη όλη η κοινωνία. Γιατί πολύ φοβάμαι ότι με τον τρόπο που διαχειρίζεστε την εξουσία και τον τρόπο που παρουσιάζεται τον Προϋπολογισμό, δεν μπορεί να ενσωματώσετε τη γνώση που υπάρχει διάσπαρτη σε όλη την κοινωνία. Θα πρέπει αυτή η κοινωνία να καταλάβει ποια είναι τα προβλήματα, να δουλέψει γι’ αυτά τα προβλήματα και να έχει ένα σχέδιο ανάπτυξης που όντως θα επηρεάσει την ανάπτυξη. Ένα σλόγκαν «μείωση των φόρων, αύξηση των επενδύσεων, αύξηση της ανάπτυξης», είναι πολύ μακριά από τη σοφή διαχείριση της γνώσης που υπάρχει στην ελληνική κοινωνία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ολοκληρώθηκε ο κύκλος των συναδέλφων Βουλευτών. Το λόγο έχει ο αρμόδιος Υφυπουργός ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κυρίες και κύριοι συνάδελφοι, η χώρα έχει αλλάξει ταχύτητα και ψυχολογία. Η διαπίστωση αυτή αποτυπώνεται στις μετρήσεις της κοινής γνώμης, που αξιολογούν θετικά την πολιτική της Κυβέρνησης. Η νέα αυτή δυναμική αποτυπώνεται και στο Προσχέδιο του Προϋπολογισμού, που συζητούμε σήμερα παρά τη «φιλότιμη» προσπάθεια της Αξιωματικής Αντιπολίτευσης, που έχει επιδοθεί σε μια ρητορική καταστροφολογίας, η οποία όμως δεν πείθει κανέναν. Να υπενθυμίσω ότι διαψεύστηκαν όσοι προέβλεπαν την ύπαρξη δημοσιονομικού κενού. Όχι μόνο δεν υπάρχει δημοσιονομικό κενό για το 2019 αλλά δεν θα υπάρξει ούτε για το 2020 μια εκτίμηση, η οποία επιβεβαιώνεται από τους εταίρους μας. Τα φορολογικά έσοδα είναι

αυξημένα κατά 125 εκατομμύρια ευρώ έναντι του στόχου για τον μήνα Σεπτέμβριο. Το γεγονός αυτό έχει ιδιαίτερη σημασία γιατί ο Σεπτέμβριος ήταν ένας μήνας με αυξημένες υποχρεώσεις για τους φορολογούμενους, αφού ήταν ο μήνας καταβολής της πρώτης δόσης του ΕΝΦΙΑ, αλλά και της δεύτερης δόσης του Φόρου Εισοδήματος για τα φυσικά πρόσωπα. Και όχι μόνο τα δημόσια έσοδα αυξήθηκαν αλλά παράλληλα οι φορολογούμενοι πολίτες είδαν για πρώτη φορά στα εκκαθαριστικά τους μια μεσοσταθμική μείωση του ΕΝΦΙΑ, της τάξης του 22% κατά μέσο όρο.

Όλα αυτά επιβεβαιώνονται και από τα στοιχεία της ΑΑΔΕ και τη φορολογική συμμόρφωση των επιχειρήσεων, αλλά και των φυσικών προσώπων. Σύμφωνα με αυτά τα στοιχεία ο δείκτης εισπραξιμότητας του φόρου εισοδήματος των νομικών προσώπων ανήλθε πλέον 91,03%, το πιο υψηλό ποσοστό της τελευταίας τετραετίας. Επίσης, ο δείκτης εισπραξιμότητας του φόρου εισοδήματος φυσικών προσώπων άγγιξε το 68,79%, την καλύτερη επίδοση των τελευταίων τεσσάρων ετών. Ακόμα η εισπραξιμότητα του ΦΠΑ κινείται στο 84,01%, το υψηλότερο ποσοστό που καταγράφεται τελευταία χρόνια.

Το Προσχέδιο του Κρατικού Προϋπολογισμού 2020 αποτυπώνει τους στόχους της οικονομικής πολιτικής που ασκεί η Κυβέρνηση του Κυριακού Μητσοτάκη. Για πρώτη φορά σχεδιάζεται και εφαρμόζεται φορολογική πολιτική με αναπτυξιακή και κοινωνική διάσταση που παράγει αποτελέσματα και έχει στον πυρήνα της τη μείωση των φόρων.

Το 2020, θα τεθούν σε εφαρμογή συγκεκριμένα μέτρα μειώσεις των φόρων, που θα συμπεριληφθούν στο φορολογικό νομοσχέδιο, που θα έρθει τις επόμενες μέρες στη Βουλή. Συγκεκριμένα, μείωση του φορολογικού συντελεστή στις επιχειρήσεις από το 28% στο 24% και δημοσιονομικό κόστος 566 εκατομμύρια ευρώ. Μείωση του εισαγωγικού φορολογικού συντελεστή για τα φυσικά πρόσωπα και για εισοδήματα μέχρι 10.000 ευρώ από το 22% που είναι σήμερα στο 9%, με ταυτόχρονη αύξηση του αφορολογήτου ορίου κατά 1.000 εύρω για κάθε παιδί. Το δημοσιονομικό κόστος και συγκεκριμένου μέτρου είναι 281 εκατομμύρια ευρώ. Μείωση του φορολογικού συντελεστή για τα μερίσματα από το 10% στο 5%. Το δημοσιονομικό κόστος θα είναι 69 εκατομμύρια ευρώ. Μείωση κατά 5% της προκαταβολής φόρου που βεβαιώθηκε φέτος στις επιχειρήσεις. Στόχος μας είναι να ολοκληρώσουμε τις διαδικασίες εκκαθάρισης, προκειμένου η έκπτωση 5% στην προκαταβολή φόρου να φανεί στην τελευταία δόση του φόρου εισοδήματος, που θα πληρωθεί στο τέλος Δεκεμβρίου. Το δημοσιονομικό κόστος υπολογίζεται 138 εκατομμύρια ευρώ.

Αναστολή του ΦΠΑ για μία τριετία στα νεόδμητα ακίνητα – διαμερίσματα, με δημοσιονομικό κόστος 26 εκατομμύρια ευρώ. Αναστολή του φόρου υπεραξίας για μια τριετία στις αγοραπωλησίες ακινήτων, με μηδενικό δημοσιονομικό κόστος. Και για να απαντήσω στην ερώτηση του κ. Κατρίνη, μείωση του φόρου εισοδήματος κατά ποσό που ισούται με το 40% των δαπανών για ανακαίνιση, για εργασίες ενεργειακής και αισθητικής αναβάθμισης των κτιρίων.

Χορήγηση επιδόματος ύψους 2.000 ευρώ για κάθε παιδί, που θα γίνει γεννηθεί μετά 1/1/2020. Το δημοσιονομικό κόστος του συγκεκριμένου μέτρου είναι 123 εκατομμύρια ευρώ. Μετάταξη στο χαμηλό συντελεστή ΦΠΑ, 13% για τα βρεφικά είδη και για τα κράνη ασφαλείας, με δημοσιονομικό κόστος 12 εκατομμύρια ευρώ. Μείωση των ασφαλιστικών εισφορών κατά 1 μονάδα, με δημοσιονομικό κόστος 123 εκατομμύρια ευρώ. Ουσιαστικά μιλάμε για ένα ολοκληρωμένο πλαίσιο μειώσεις φόρων και κοινωνικά στοχευμένων μέτρων ύψους 1,2 δισεκατομμυρίων ευρώ περίπου.

Πέρα από τον εξορθολογισμό των δαπανών και τη βελτίωση της αποτελεσματικότητας των φορέων της Γενικής Κυβέρνησης, που οδηγεί σε εξοικονόμηση πόρων και διεύρυνση του δημοσιονομικού χώρου, έχουμε ολοκληρωμένο σχέδιο για την αύξηση των φορολογικών εσόδων παράλληλα με την πολιτική μείωσης των φόρων.

Το σχέδιο αυτό αποτυπώνεται στο Προσχέδιο του Προϋπολογισμού και περιλαμβάνει: Αύξηση των εσόδων από την επέκταση των ηλεκτρονικών συναλλαγών κατά 642 εκατομμύρια ευρώ. Έσοδα που θα προέλθουν, όχι μόνο από την αύξηση του ορίου των ηλεκτρονικών συναλλαγών, αλλά και από την καθιέρωση της ηλεκτρονικής τιμολόγησης μιας κορυφαίας καινοτομίας.

Εξορθολογισμό των αντικειμενικών αξιών με δίκαια κριτήρια, με βάση τις πραγματικές εμπορικές αξίες. Υπάρχουν πολυτελείς παραθεριστικές περιοχές με χαμηλές αντικειμενικές αξίες, που απέχουν πολύ από τις εμπορικές αξίες. Τα έσοδα που έχουν προϋπολογισθεί είναι 142 εκατομμύρια ευρώ.

Αύξηση των εσόδων από το διαδικτυακό στοίχημα της τάξης των 73 εκατομμυρίων εύρω. Αύξηση των εσόδων κατά 60 εκατομμύρια ευρώ από την εντατικοποίηση των ελέγχων στις πλατφόρμες βραχυχρόνιας μίσθωσης ακινήτων, όπως το Airbnb. Αύξηση των εσόδων κατά 50 εκατομμύρια ευρώ από την επιτάχυνση των διαδικασιών απονομής δικαιοσύνης, για την επίλυση εκκρεμών φορολογικών διαφορών στα διοικητικά δικαστήρια.

Πρόσθετα έσοδα 300 εκατομμυρίων ευρώ από τη ρύθμιση των 120 δόσεων, για την οποία κρίνεται ικανοποιητική η ανταπόκριση των πολιτών.

Κυρίες και κύριοι συνάδελφοι, η φορολογική πολιτική που ασκεί η Κυβέρνηση έχει αναπτυξιακή διάσταση. Ταυτόχρονα όμως, μέσα από την αύξηση των δεικτών φορολογικής συμμόρφωσης και τον περιορισμό της φοροδιαφυγής, πετυχαίνουμε τη διασφάλιση πρόσθετου δημοσιονομικού χώρου, που θα χρησιμοποιηθεί τα δύο επόμενα χρόνια για την περαιτέρω μείωση των φόρων.

Γιατί στον πυρήνα της δικής μας πολιτικής, αυτής που ενέκριναν με την ψήφο τους οι πολίτες, είναι η μείωση των φόρων.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πάρα πολύ τον κ. Υπουργό για την παρέμβασή του.

Κυρίες και κύριοι συνάδελφοι, σε αυτό το σημείο ολοκληρώνεται η συζήτηση, θα συνεχίσουμε αύριο το πρωί στις 10 με τους υπόλοιπους συναδέλφους, οι οποίοι θα τοποθετηθούν επί του Προσχεδίου του Κρατικού Προϋπολογισμού 2020.

Σας ευχαριστώ πολύ, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Στάυρος, Καρασμάνης Γεώργιος, Κεδίκογλου Συμεών (Σίμος), Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Λοβέρδος Ανδρέας, Χήτας Κωνσταντίνος και Αρσένης Κρίτων – Ηλίας.

Τέλος και περί ώρα 16.35΄ λύθηκε η συνεδρίαση.

# Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**